Eltérő hazai közjogi elképzelések a Habsburg Birodalomban 1860-1867 között

„Az Istenért, ne nyúljatok Ausztriával való közjogi viszonyunkhoz!”1
A kiegyezés és annak megkötése mind jelen korunkban, mind a kiegyezés idejében vitára ad és adott okot. A tizenkilencedik századi szemlélő óhatatlanul ’48-cal vetette össze a rendszert, míg a XX. században a Trianonhoz vezető út első állomásként tekintenek az eseményekre.

A kiegyezéssel kapcsolatban felmerülő kérdések így mind besorolhatóak e két csoport egyikébe:

1. Mennyit teljesített ’67 ’48-ból? Az adott keretek közt mire volt lehetőség?

2. Közvetlen következménye-e Trianon a kiegyezésnek? Milyen más utak kínálkoztak ennek elkerülésére?

A kérdések megválaszolásához meg kell vizsgálnunk a kiegyezés körüli politikai- és közjogi vitákat, össze kell vetnünk az egyes elképzeléseket. Előre le kell szögeznünk azonban, hogy Magyarország e korszakban sem volt teljes mértékben „a jövőnek […] mestere”.2 A Habsburg Birodalom részeként elkerülhetetlenné vált, hogy az ország sorsa nem csupán bel-, de külpolitikai ügy is legyen. A birodalom, mint Közép-Európa nagyhatalmának sorsa nem csupán önmagától, de Európa többi államának álláspontjától is függött.

A keretek tehát adottak. A kérdés az, hogy végül melyik politikai csoportosulás tudja keresztülvinni akaratát, illetve hogy eközben milyen kompromisszumokat kell megkötniük.

Előzmények 
Hogy a kiegyezés előzményeit megtaláljuk, egészen a reformkorig kell visszanyúlnunk. Magyarország a XIX. század első felében megindult a polgárosodás útján, s emiatt át kellett törnie az ezt akadályozó törvényi gátakat.

Az 1848. március 15-ike, a „vér nélküli forradalom” lehetővé tehette volna Magyarország számára a polgári fejlődés törvényi keretek közötti végbemenetelét. Az április 11-én szentesített törvények azonban csak az út első lépései voltak – az alapok lefektetése mellett szimbolikus jelentőséggel is bírt.3 Ahogy Kossuth és Szentkirályi követjelentésükben írják: „nem minden ez, csak alapja további kifejlődésünknek”.4 Célja az volt, „hogy azt, amivel most már bírunk, kivívjuk, s a veszély pillanatában megóvjuk”,5 azaz a forradalom hevében elért eredmények továbbélését a törvény által biztosítsák. A rendszer kibontakoztatása és a törvények konkretizálása egy későbbi országgyűlés feladata lett volna – erre azonban nem került sor: 1848. szeptember 11-én Josip Jelačić átkelt a Dráván, ezzel kitört a védelmi háborúból kibontakozó szabadságharc, melyet – a dicsőséges tavaszi hadjárat sikerei ellenére – végül levert a túlerő.

A polgárosodás folyamata lelassult: Haynau rémuralma, majd a Bach-korszak6 következett. A reformpárti réteg egy része háttérbe húzódott, mint Deák, míg mások, mint Kossuth elhagyták az országot és a Habsburg Birodalom elleni ellenállás szervezésébe kezdtek.

1859-ben a kormányzat számára is nyilvánvalóvá vált a rendszer tarthatatlansága: június 24-én, a solferinói csatában az osztrák sereg megalázó vereséget szenvedett a szárd és francia csapatoktól. Ferenc József menesztette Bachot. A kérdés csak az volt, mi következik ez után? Folytatódik-e a kormányzat központosító politikája, vagy Magyarország visszanyerheti a birodalmon belüli részleges függetlenségét?

Mi a közjog?

A közjog alapvetően államjogot jelent, azaz az államhatalom gyakorlásával kapcsolatos jogokat. Az 1860-1867-es közjogi viták során az alapvető kérdés a Habsburg Birodalomhoz, illetve az annak fejéhez, Ferenc Józsefhez való viszonyulás volt. Az uralkodó ugyanis nem esküdött fel az elődje, V. Ferdinánd által szentesített áprilisi törvényekre, így a magyar jog szerint nem volt legitim uralkodó, többek közt azért sem, mert V. Ferdinánd viszont törvényesen nem mondott le7. Az először felmerülő kérdés tehát, hogy a birodalom császárát elfogadják-e a magyarok királyuknak? Ha nem, akkor milyen alternatívák nyílnak meg ezzel Magyarország előtt? Ha igen, akkor milyen feltételekkel lehet rendezni az Ausztria és Magyarország közt kialakult helyzetet?

Birodalmi keretek
Magyarország esélyeinek megvizsgálásához vetnünk kell egy pillantást az 1860-as évek Európájára. A nagyhatalmi érdekek döntően befolyásolták a birodalom lehetőségeit, s ezáltal meghatározták azt a keretet, amin belül Magyarországnak mozgási lehetősége volt.

A korszakot befolyásoló nagyhatalmak nagyjából megegyeznek azokkal, amelyek a napóleoni háborúk utáni béketárgyalásokat meghatározták (Anglia, Franciaország, Oroszország), valamint ezekhez csatlakozott a megerősödő Poroszország. Ausztria ekkor már hanyatlóban van: eddigi legfőbb szövetségesét, Oroszországot a balkáni érdekellentét és a krími háború (1853-1856) miatt véglegesen elvesztette, 1859-es vereséggel pedig elvesztette Lombardiát.

Ugyanakkor Louis Bonaparte8 nem kívánta teljesen megsemmisíteni Ausztriát, félve a túlzott porosz és olasz előretöréstől és Anglia bosszújától, s így – bár kezdetben támogatta Piemont és a magyar emigráció Habsburg-ellenes mozgalmait9, a hatvanas években már inkább a birodalom megerősítésére törekedett,10 a porosz hegemóniától tartva. III. Napóleon rokona és államminisztere, Jerôme Napóleon már a legális utat javasolta egykori szövetségesének, Kossuthnak („erősíteni kell az ellenzéket az országban”). 11
Angliának, mint az akkori világ legerősebb nagyhatalmának célja az európai hatalmi egyensúly fenntartása volt: az ötvenes évek végén, hatvanas évek elején még Ausztriát látták a biztosítéknak az orosz és francia előretörés ellenében – emiatt támogatta Anglia a kiegyezés megkötését,12 hogy a birodalom erőit ne vonják el a belháborúk. Oroszország – bár érdekellentét állt fent közte és Ausztria közt – szintén a porosz terjeszkedéstől tartva kívánta felhasználni a Birodalmat. 13
A Poroszországgal való kapcsolat minden bizonnyal a legösszetettebb a korszakban. A német egység kérdésében egymással szemben álltak, azonban a franciákkal és oroszokkal való ellentét összekötötte őket. Nyilvánvaló volt tehát, hogy e két hatalom közti háborúra sor fog kerülni, ám ennek kimenetele kétséges volt. Poroszország, illetve tehetséges kancellárjának, Bismarcknak célja tehát a magyar kiegyezés megkötése volt,14 hiszen ebben az esetben Ausztria súlypontja kelet felé tolódik, így távolodva el a nagynémet egység létrehozásának lehetőségétől.

Ezzel párhuzamosan Ausztria is kívánta a magyarokkal való kiegyezést, azonban teljesen más okból: azt tervezték, hogy a német fejedelemségekkel egyesülve óriásbirodalmat hoznak létre. Ehhez központosított államigazgatásra lett volna szükség – ami viszont a magyarok ellenállása miatt meghiúsult. Az 1866-os vereség pedig végleg megpecsételte a nagynémet egység sorsát.

Látható tehát, hogy a kiegyezés és ezzel Ausztria valamilyen szintű fenntartása a hatvanas évek elején nagyhatalmi érdek volt. Ugyanakkor az 1859-es és 1866-os vereségek ennek szükségességét megkérdőjelezték, hiszen bebizonyították a Habsburg Birodalom gyengeségét. És amint ezzel kapcsolatosan Jerôme Napóleon is kijelentette: „Nem szövetkezünk egy hullával.”.15 A Habsburg Birodalom vissza kellett nyerje erejét ahhoz, hogy képes legyen a hatalmi egyensúly fönntartására.
Az emigráció
A Kossuth-emigráció népszerűsége a kihasználatlan 1859-es év16 és a tökéletes pillanatra váró politikája miatt egyre csökkent: azt bizonyítja a Széchenyi (1860. április 8-ra virradóra elkövetett) öngyilkossága utáni emlékünnepély, mely Kossuth szemében a „legnagyobb magyar” és az ő, azaz közvetve a birodalomhoz lojális magatartás és a függetlenségi törekvések összehasonlítása volt, melyből Kossuth került ki vesztesen. 17
A Magyar Nemzeti Igazgatóság18 az 1859-es év kudarcba fulladt próbálkozásai után – elsősorban Kossuth vezetésével – új utak és lehetőségek keresésébe kezdett. Kossuth Londonba utazott, Teleki pedig többször is tárgyalt Jerôme Napóleon herceggel Párizsban (1860 februárjában), aki azonban segítség helyett a legális útra térést javasolta. Amint azt Teleki Kossuthhoz intézett levelében19 felismerte, a franciák az emigrációt mindössze Ausztria sakkban tartására használták, a valódi háborút viszont nem támogatják.

Cavour, a szárd miniszterelnök, aki a magyar törekvéseket addig pártfogolni látszott, 1860. január 20-án ismét kormányt alakíthatott,20 így – legalábbis az olasz szövetség irányában – ismét megújultak az emigrációs remények. Kossuth – miután a Garibaldival való, még 1859-ben indított tárgyalási kísérletei meghiúsultak21 – memorandumot intézett az olasz miniszterelnökhöz.  Cavour válaszában megfogalmazott kérésére áprilisban Kossuth Turinba22 küldte Pulszky Ferencet. A piemontiak és az emigráció közti egyezségkötésre már 1860 szeptemberében sor került: Cavour Turinba hívatta a Magyar Nemzeti Igazgatóságot. Szerződésük pontjait Kossuth írta össze (szeptember 10-én), majd Cavour felterjesztésére az ezt követő napon összeülő minisztertanács elfogadta.23 És bár a Cavour és Kossuth közti megállapodásokról nincs pontos feljegyzés az(nem kell a névelő) Kossuth: Irataim az emigráczióból című háromkötetes művében,24 későbbi memorandumai alapján körvonalazhatóak a megegyezés pontjai. Az elsőt még szeptember 12-én, a Telekivel és Klapkával25 együtt intézte Cavourhoz. Ebben Kossuth megköszöni a szárd miniszterelnöknek az ígért segítséget, s a „legszükségesebbek”26 beszerzését kéri – ezzel az alappal kezdték volna meg a három irányból való27 támadás előkészítését. Kiemelendő, hogy Magyarországra küldendő olasz sereg nem szerepel a kérések közt, sem az olasz zászló hadi becsületének kockáztatása.

Ennek értelmében egy öt hajótehernyi fegyverzetet szállítására került sor, melyet október közepén indítottak útnak. Az akció megszervezése nagy hanyagságra vall az emigráció részéről: Couzát,28 a román fejedelmet Klapkának és Zgliniczky Jenő ezredesnek kellett volna értesíteniük, azonban Klapka csupán november 17-én indult útnak, s Konstantinápolyba csak december 2-án érkezett meg. Zgliniczky október 16-án indult Marseille-ből, Konstantinápolyban találkozott Cerrutival, az olasz kormány megbízottjával, s csak november 14-én indultak útnak (november végén érkeztek meg). A román kormánnyal való szövetség így nem köttetett meg. Egy évvel korábban Klapka már folytatott tárgyalást Couza fejedelemmel, azonban a villafrancai békével29 az emigránsok és Couza közti szövetség is véget ért, s az 1859-ben a román kormányhoz küldött Ludvigh János szerint ezt a kapcsolatot a románok nem is kívánták megújítani.30 

Az emigrációnak másik „szövetségesével” (Szerbiával) való kapcsolata szintén bizonytalan volt. 1858 decemberében Karagyorgyevics Sándort31 követően, a nyolcvanéves Obrenovics Milos lett az új fejedelem (gyakorlatban ez azt jelentette, hogy fia, a későbbi Mihály fejedelem vezette az országot). Mihály herceg 1859-es párizsi tartózkodása alatt32 találkozott sógorával, az emigráns Hunyady Lászlóval, aki így elküldte Kossuthnak a szerbek szövetkezési feltételeit.33 Ezt követően maga Mihály herceg személyesen is meglátogatta Kossuthot. E tárgyalás alatt a fent említett egyezkedési pontokról eltekintve megállapodtak a két fél közti érdekközösségben, s Mihály herceg azt ígérte, hogy Horvátországban és Szlavóniában közbenjár a magyar emigráció érdekében: a fegyvereknek helyet biztosít és Vetter tábornoknak (akinek az al-dunai hadak vezetése lett volna a feladata) engedélyt ad a szerbiai szervezkedésre. E pontok azonban nem kerültek megvalósításra: miután Ludvigh Jánost Kossuth Belgrádba küldte (1859. június), Mihály herceg közölte, hogy kizárólag francia támogatás esetén nyújt segítséget az emigrációnak.

Az 1860-as betörés gondolata Milos fejedelem halálával egy időben született, így Kossuth, kihasználva az alkalmat, Ludvighot Szerbiába küldte, Mihály herceg támogatásának elnyerése érdekében pedig  latba vetette diplomáciai (francia és olasz) kapcsolatait és Pulszkyt levelében arra kérte, hogy ezt Cerrutin keresztül tudassa a herceggel – aki azonban ekkor még Egyiptom és Kis-Ázsia közt utazott. 34 Az osztrák kormányzat azonban a szállítmány útnak indulása után nem sokkal tudomást szerzett a fegyverekről: a galaci cég, amely az ideiglenes raktárt biztosította volna, feljelentést tett a galaci prefektusnál. Zgliniczky megérkezése után kihallgatást kért Couzától és átnyújtotta neki a Magyar Nemzeti Igazgatóság levelét, melynek kézhezvétele után az „a legdühösebb invektívákra fakadt”, e szavakat intézve Kossuth követéhez: „sohasem fog alkuba bocsátkozni […] [a] magyar komitéval [Magyar Nemzeti Igazgatósággal]…”,35 illetve – tette hozzá – csupán abban az esetben, ha erre őt Napóleon kéri – erre azonban nem volt esély. Hasonlóan járt Kossuth szerbiai követe is: mikor Ludvigh megérkezett, már javában tartott a fegyverszállítmány körüli botrány, így ő az osztrák rendőrség elől – a belgrádi olasz konzul figyelmeztetése után – elmenekült.

Kossuth ezen események közben még két memorandumot írt a szárd miniszterelnöknek, immáron Londonból: az elsőt november 21-én küldte el Cavournak. Ebben már a szeptemberinél sokkal komolyabb célok szerepelnek36 melyekért cserébe Kossuth egy alkotmányos monarchia létrehozását garantálja, aminek trónját szárd uralkodónak, II. Viktor Emánuelnek ajánlotta föl!37 – azonban e felvetést a piemonti miniszterelnök később elutasította. A másikban, melyet egy nappal később írt, Magyarország helyzetét (az Októberi Diplomát és annak fogadtatását) mutatja be és azt kérdezi, hogy bízhatnak-e még a szeptemberi megállapodás pontjaiban.

Kossuth emlékiratai azonban későn keletkeztek. Az emigráció terve teljes kudarcba fulladt. A fegyverek visszakerültek a piemontiakhoz, Cavour pedig, miután ezt november 30-ikai kihallgatásán38 Pulszky szemére vetette, közölte vele, hogy Piemont Velencét esetlegesen pénzért is megvásárolhatja, így nem kell háborúra számítani. Amint ezt már korábban, november 8-án Klapkával is közölte, a szeptemberi egyezség csak az olaszok dél-itáliai hadjáratainak39 biztosítása miatt volt szükség: a szárd miniszterelnök el akarta kerülni az osztrákok Lombardia visszaszerzéséért indított esetleges támadását.

Kossuth, Pulszky e kihallgatásról készült jelentésének kézhezvétele (1860. november 30) után egy hónappal (december 30) levelet írt Telekinek – aki ekkor már osztrák kézen volt. Ebben „a három oldalról tervezett kezdeményezés” kudarcára egy csak az Adria irányából indítandó „tengerparti expedícióra” vonatkozó terveiről ír40 – amint erről Cavournak is javaslatot tett (december 14-én). A szárd miniszterelnök azonban nem kívánta megkockáztatni az Ausztria elleni újabb háborút, s Pulszkyval szemben is egyre hidegebben viseltetett, s Kossuth későbbiekben41 Cavourhoz intézett memorandumai is mindannyiszor elutasításra találtak. Franciaországban hasonlóképp állt a helyzet: Thouvenel francia külügyminiszter Nemeskéri Kiss Miklóst óvta meggondolatlan cselekedetek elkövetésétől, amiképp Jerôme Napóleon herceg is intette Kossuthot 1860 novemberében.42 Kossuth ennek megfelelően 1861. január 18-án megírta az emigráció hazai szervezetének, hogy nem sikerült támogatást szerezni az olasz kormánytól, Napóleon és az angolok ellenkezése miatt,43 s az oroszok is bejelentették a dunai fejedelemségek megszállását, amennyiben ott magyarok készülődnének; s ebből kifolyólag inti az otthoniakat, hogy ne kezdjenek Magyarországot elhagyva szervezkedni.

Az emigráció hazai hívei körében ekkor szervezetlenség és meghasonlottság uralkodott. A szervezet gyakorlatilag az emigráció legális álláspontját képviselte, általános engedetlenséggel viseltetve az elnyomó hatalommal szemben. Még 1860 elején Komáromy György, a hazai szervezet egyik vezetője Londonban beszámolt a Magyar Nemzeti Igazgatóságnak arról, kik volnának alkalmasak az otthoniak közül arra, hogy egy esetleges újabb szabadságharc kitörése esetén cselekedjenek. Később, 1860 nyarán azonban már arról számol be, hogy a hazai szervezet tagjai a fegyveres ellenállást csak mint legvégső megoldást tekintik. Kossuth ezért (1860. szeptember 27-én kelt) levélben arra szólította fel Telekit,44 hogy számolja fel a hazai szervezet válságát, hogy – Cavour támogatásával – egy új olasz-osztrák háborúban ki tudják Magyarország felszabadítását. Azt vetette az otthoniak szemére, hogy a nemzetiségiekkel nem sikerült megállapodniuk – ellentétben az emigrációval, ami akkorra már megegyezett a szerb- és román fejedelemségekkel.45 Az otthoniak Komáromy által panaszolt ingatagsága ellenére 1860. december 2-án, az uralkodó trónra lépésének évfordulóján tüntetések sorai törtek ki szerte az országban.46 Európában, sőt Amerikában is forradalomról és a Habsburg Birodalom felbomlásáról cikkeztek.47 A helyzetet tovább fokozta Ferenc József január 16-iki leirata, melyben a megyei önkormányzatokat a hatalom megragadásával vádolja. A tetőpontot a Februári Pátens kibocsátása (1861. február 26.) jelentette, mely az országot tartományi szintre süllyesztette volna. Köszönhetően azonban az al-dunai fegyverszállítmány lefoglalásának és Klapka és Türr István párizsi nyilatkozatának, amelyben „az idő előtti felkelés”48 káros hatásaira hívják fel a figyelmet, újabb szabadságharc kirobbanásához ez sem vezetett.

Ebben az időszakban már – részben a kudarcok hatására – megfigyelhetőek a Kossuth Irataiban említett „kévebomlás” egyre jobban látható jelei, s a békés út hívei is egyre nagyobb tért nyertek. Klapka, aki ekkor (1861 tavaszán) Kossuthot képviselte Turinban, már nem Kossuth, hanem saját nézeteit tolmácsolta. Pulszky úgyszintén megelégelte az emigráció eddigi sikertelenségét, s a Garibaldi és Deák közti választás lehetőségét kínálva föl – hazatérni azonban csak 1866-ben, Eötvös közbenjárására tudott. Ezt csak tetézte Teleki drezdai elfogatása: az emigráns gróf 1860. november 16-án, Genfből levelet küldött Kossuthnak, melyben azt írja, hogy „sürgető személyes ügyben49 vagy tíz napig, talán tizenkettőig is utaznom kellend”.50 Drezdában való tartózkodása azonban hosszabbra nyúlt a tervezettnél: csupán december 16-án kívánt visszatérni Genfbe, azonban aznap a rendőrség letartóztatta, majd a szász kormány – a nemzetközi jog megsértésével – kiszolgáltatta Ausztriának.

Ferenc József, miután Teleki tíz napot töltött a Habsburg hatalom fogságában, december 31-én színe elé hívatta az emigráns grófot, s azzal a feltétellel, hogy „nem megyek többé külföldre”, „a külfölddel ellenséges szövetségeket nem folytatok” és „a hazában minden agitatióról és politikai tevékenységről lemondok”, szabadon bocsátotta. Amint később erről Teleki ír, „ez nem megkegyelmezés, nem amnestia”.51 E fogadalmát azonban már 1861. január 28-án megszegte: Gyömrőről, ahova az osztrák fogságból való szabadulás után január 23-án utazott, levelet írt Jósikának,52 melyben tisztázni igyekszik magát, hangsúlyozva, hogy az uralkodó előtt sem hűségesküt nem tett, sem elveit nem tagadta meg. Jósika e levélről értesítette Kossuthot is, aki megelégedéssel nyugtázta Teleki sorait.

A gróf 1861. január 31-én az őt köszöntő megyéknek (Hont és Bars, majd Bihar, Nógrád, Zemplén és Heves) üzenetet intézett,53 melyben azt írja, hogy bár le kellett volna mondania politikai tevékenységéről, mégis részt vesz az országgyűlésen. Az uralkodónak tett ígérete ellenére már február 9-én publikált írásában kijelenti, hogy kíván és – mihelyt lehetőségei engedik – részt is fog venni a politikában, eddigi elvein mit sem változtatva – báró Vay Miklós és Teleki Gyula sem tudta erről lebeszélni. És bár már meghívót kapott a főrendi házba, azonban nem ott, hanem az alsótáblán vett részt az országgyűlésen, mint az abonyi körzet54 ellenjelölt nélküli képviselője. Március 18-án Pest város közgyűlésén köszönetet mondott, hogy elsőként követelték szabadon bocsátását. E felszólalásának mintegy folytatása volt az abonyi beszéd, melyet megválasztása után tartott. Ez utóbbiban az Októberi Diplomát kárhoztatta a „pénzügy, hadügy véradó és pénzadó fölötti rendelkezési jog”55 hiánya miatt, s egy törvényesen elfogadott alkotmány szükségességét hangsúlyozta. A 48-as eredményeket mint legalapvetőbb feltételt említette, emellett megpendítette az 1848-49-es szabadságharc hagyományának húrjait is, hangsúlyozva, hogy ’48-at addig kell fejleszteni, amíg tökéletes biztosíték lesz arra nézve, hogy az abszolút hatalomgyakorlás nem térhet vissza. Ez alatt elsősorban Magyarország független önkormányzatát értette, s kilátásba helyezte a nemzetiségek teljes körű egyenjogúsítását. A forradalom említése kapcsán addig elment, hogy szükség esetén újabb szabadságharcba is belevágna.

Az itthoni mozgalommal azonban, annak ellenére, hogy már Bécsben felkeresték, csak később létesített szorosabb kapcsolatot, tudván, hogy a rendőrség figyelteti őt. Hazatértével szembesülnie kellett azzal, hogy a korábban Komáromy által jelzett szervezeti válság korántsem oldódott meg, inkább tovább mélyült. Az itthoni szervezet jelentékeny szerepe a konzervatívok kiegyezési kísérletének megakadályozásában, s abban, hogy a kor Magyarországának minden politikai pártja ’48 legalizálását tűzte zászlajára, tagadhatatlan. A megyei rendszer újraszervezésekor Pest megyében a szervezet befolyása érvényesült (köszönhetően Ivánka Imrének és Podmaniczkynek). Emellett azonban egyre erősödtek a kiegyezést pártoló hangok. Károlyi Sándor Jósikának írt, 1860. április 24-iki levelében biztosítja az emigrációt a Határozati Párt fölényéről („nem kell aggódni afelül, hogy a ti. ház ne talán úgy alkudna meg, mint mi azt nem óhajtanánk”), ugyanakkor kijelenti, hogy „Austria bukása lehet egyetlen reményünk”,56 azaz az emigráció törekvései csak a birodalom összeomlásával teljesülhetnek.
Teleki hazatértével végül a szervezet feloszlott: Almásy, aki már szintén hajlott az uralkodóval való tárgyalásokra,57 átadta a vezetést „egy nálamnál sokkal érdemesebb férfiúnak: Teleki Lászlónak”.58 Így Teleki országgyűlési fellépésével a Centrál Komité59 névleg feloszlott, de nem semmisült meg teljesen: a későbbi Határozati Párt mellett tovább élt. A titkos mozgalmat innentől Komáromy tartotta fönn, Ivánka Imre a katonai szervezkedésben vett részt, Vidats István pedig a honvédegyleti mozgalmat vezette. 

Teleki – Deákkal ellentétben – nem jelent meg a zavargások és a Februári Pátens kiadása után összeülő országgyűlés megnyitóján. A gróf továbbra sem engedett követeléseiből s azon volt, hogy megakadályozza a kiegyezés létrejöttét és egy új forradalom felé terelje az eseményeket („hogy álgyukkal beszélgünk”).60 Ennek köszönhetően népszerűsége nőtt: a Széchenyi halálának évfordulóján tartott megemlékezésen diákok egy csoportja vállukra véve ünnepelték, mint leendő nádort. Az összeülő országgyűlésen is Teleki pártja, a Ferenc Józsefet illegitimnek tekintő Határozati Párt került többségbe az uralkodót elfogadó, Deák által vezetett Felirati Párttal szemben – a kortárs becslések szerint előbbinek az utóbbival szembeni előnye tizenöt és negyven szavazat közé tehető.61 Ugyancsak Teleki pártjának többségét bizonyítja a megnyitón való csekély részvétel, valamint a későbbi Határozati Párt többsége: Ghyczy Kálmánt a képviselőház ellenjelölt nélküli elnökének, Tisza Kálmánt és Podmaniczky Frigyest pedig nagy többséggel alelnököknek szavazták meg.

Az országgyűlésen a Határozati Párt Diplomát és Februári Pátenst elutasító indítványát egy bizottság dolgozta ki (Teleki, Tisza, Podmaniczky, Nyáry Pál és Madarász József). Ebben szerepel az 1848-ban Magyarországhoz tartozó összes országrész minden képviselőjének a magyar országgyűlésen való részvételének követelése, az alkotmányos alap visszaszerzése, az uralkodó uralmának bírálat alá vonása, a Diploma és a Pátens megsemmisítése és a 48-as törvények életbeléptetése. Készeknek mutatkoztak Horvátországot mint saját önkormányzattal bíró független társországot elismerni (amennyiben ez a két ország érdekének ütközése nélkül megtehető), s ugyanígy a nemzetiségi követelésekből is hajlandóak – a jogegyenlőség alapján – annyit megengedni, amennyi az ország területi integritásának megsértése nélkül megtehető. A megyei élet népképviseleti újjászervezését, a politikai és vallási egyenjogúságot, az úrbéres terhek és ipart gátló intézmények (céh) végleges felszámolását a szabad kereskedelemre épülő vámrendszer és országos hitelintézet létrehozását, a termelésfejlesztést, folyamszabályozást és a Fiumével, Erdéllyel, Horvátországgal és a Felvidékkel vasúti összeköttetés megvalósítását tűzték ki maguk elé célul – mindezt természetesen határozati formában, hiszen az országnak ekkor nem volt törvényes uralkodója.62
Teleki azonban rá kellett, hogy döbbenjen, hogy híveinek nagy többsége már nem ’49-et akarja – félve annak következményeitől –, hanem, mint Károlyi Sándor írja: „a mi tömegünk 48-at akarja csupán”63 – ezt pedig Teleki csak szükséges rosszként volt hajlandó elfogadni. Károlyi Sándor féltestvére, Károlyi Ede azt vetette fel a Határozati Párton belül, hogy tartalmilag egyezzen meg javaslatuk Deákéval, s így csupán a formáról kell majd dönteni. A megegyezés azonban – a konzervatívok közbelépésére – nem jött létre,64 Ferenc József beszéde ellenére sem, melyről Teleki nővérének írt levelében azt állította, hogy „Nagy ingerültséget keltett mindenütt”. 65
Károlyi Ede indítványa után Teleki feladata az lett volna, hogy az országgyűlés május 8-iki ülésén a határozatot bővebben kifejtse. Teleki e beszédében66 az áprilisi törvényességhez való visszaállást szorgalmazta, s az Októberi Diplomát és a Februári Pátenst ezzel szemben törvénytelennek minősítette. Teleki Magyarország alkotmányos különállásáról beszélt, ami alatt azonban nem csupán a bel-, de a külügyek feletti irányítást is értette. Ezzel párhuzamosan Horvátországot „belkormányzata körében teljesen függetlennek”67 ismerte volna el, s a többi nemzetiség számára is célja volt mindent megadni „mi a közös haza integritását nem veszélyezteti”.68 „Osztály- és valláskülönbség” és „nemzetiség különbség” nélkül mindenkire vonatkozó „igazi democratia”69 megvalósítását tűzte ki maga elé, beleértve a zsidók egyenjogúsítását is.

Ám ez a halványan körvonalazható közjogi tervezet soha nem hangzott el: Teleki, a beszéde megtartása előtti éjjelen, 1861. május 8-ára virradóra, tisztázatlan körülmények között öngyilkosságot követett el. Feltehetőleg pártja vezetőségének, ezáltal barátainak és rokonainak meghátrálása miatt szánta el magát e cselekedetre. Ám ezt nem tudhatjuk biztosan – búcsúlevelet nem hagyott maga után. A Határozati Párt összeomlott és így az országgyűlés a Felirati Párt tervezetét fogadta el. Az emigráció által táplált remények egyre apadtak. Kossuthék és annak hazai szervezete közti kapcsolat megromlott: ezt bizonyítja Almásy Pálnak, a hazai szervezet egykori vezetőjének Jósika Miklóshoz intézett levele melyben az emigráció szemére veti, hogy konkrétumok helyett csupán ígéretekkel „és más ilyféle frázisokkal”70 dobálóznak. Eközben Kossuth is meginogni érezte a korábban oly magabiztosan vállalt vezérszerepét:71 Jósika Miklósnak (1861. augusztus 15-én) írt levelében arra kéri, hogy jelöljön ki valakit, akit a nemzet vezérének ismer el, mivel a „barátságos kormányoknál […] hatásos működés csak úgy lehetséges”.72 

Ezzel párhuzamosan a törvényes út hívei is megerősödtek – annak ellenére, hogy az emigráció elveivel ez ellenkezett. Cavourt és Napóleont azonban megelégedéssel töltötte el az események alakulása, s Cavour halála73 után utóda, Ricascoli ugyancsak arra bíztatta Kossuthot, hogy az országgyűléseket használják ki, jogaikból ne engedjenek, s csak ennek kudarca után sor kerülhet az új háborúra. Az országgyűlés munkája azonban nem csupán a nemzetközi színtéren, de az emigráció körében is tetszést aratott: Deák második felirati javaslatát örömmel fogadták: „Deák […]a nemzet jogait  […] férfiasan megvédte”74 – írja Kossuth Jósikának 1861. augusztus 15-én. Kossuth és társai így egyre jobban eltávolodtak az ország sorsának irányításától, s ezzel párhuzamosan egymástól is. Ettől kezdve az emigráció akciói egyre kevésbé összehangoltak (erre példa Klapka Sziléziából történő betörése 1866-ban),75 s a gyakorlati tevékenység helyett egyre nagyobb tért nyert a csupán elméleti tervezés.

Erre példa Kossuth Dunai Szövetségének avagy Dunai Konföderációjának terve,76 amit a Helfy Ignác által szerkesztett milánói L’Alleanza közölt le hasábjain, 1862. május 18-án. Az eredeti (francia nyelvű szövegen) 1862. május 1-jei dátum és torinoi szerepel, s „Kossuth L., Magyarország volt kormányzója”77 aláírása. A tervet Kossuth és Canini, az olasz kormány megbízottjának tárgyalásai alapján jegyezte le Pulszky Ferenc, majd Kossuth módosította. Megjelenése után Kossuth ennek megfelelően nem cáfolta, hogy a tervezet alapelve tőle származik, azonban hozzáteszi, hogy művét nem a nyilvánosságnak szánta. Ezzel azonban nem tudta kivédeni az őt ért támadásokat, s a publikáció után teljesen elszigetelődött – még az egykori határozatiak is elhatárolták magukat tervezetétől!78
E tervezetben azon országok léptek volna véd- és dac (azaz támadó)szövetségre, „melyek a Kárpátok és a Duna, a Fekete és az Adriai tenger közt feküsznek”.79 Ez alatt Kossuth az al-dunai (szerb és román) fejedelemségeket, Horvátországot és Magyarországot, illetve Erdélyt értette – ez utóbbi lakói ugyanis „általános szavazattal fognák eldönthetni, vajjon hazájuk egy legyen-e Magyarországgal”. 80 Amennyiben Erdély a különállás mellett dönt, „Erdély és Magyarország közt personális unio”81 jött volna létre. Az egyes államok saját törvényhozó testülete felett egy szövetségi gyűlés állt volna, melynek központja (a szövetségi gyűlés helye évenként változna a négy tagállam fővárosa (Pest, Bukarest, Zágráb, Belgrád) közt, s mindig a parlamentnek helyt adó állam lenne a „feje […] a szövetségi tanácsnak”.82 E gyűlés a hadügy, „a szövetségi terület oltalma, a külpolitika, a külképviselet, a kereskedelmi rendszer, oda értve a kereskedelmi törvényhozást, a vám, a fő közlekedési vonalak, a pénz, a súlyok és mértékek”83 felett határozott volna. A szövetségi államok közös valutával és mértékegységrendszerrel rendelkeztek volna. A szövetséget és annak törvényeit létrehozó testület határozott volna továbbá a parlament felépítéséről (egy vagy kétkamarás legyen a szövetségi gyűlés). Kétkamarás törvényhozó testület esetében Kossuth példaképp az Egyesült Államok rendszerét említi, amelyhez hasonlóan a Dunai Szövetségben is „a képviselőház választatni fog az egyes államok népességi aránya szerint. A senatusban a nagy és kis államok egyenlő számú tagok által lesznek képviselve”84 – így kívánván megoldani a kisebb államok elnyomását. Ugyancsak e törvényalkotó testület döntött volna a „szövetség hivatalos nyelve fölött”85 is, azonban a konföderáció alkotmánya széles nyelvhasználati jogokkal biztosított volna: a „végrehajtó, úgy a törvényhozó hatalom gyakorlatában minden tag saját anyanyelvét használhatja”86 és „Minden község maga határoz hivatalos nyelve felett”,87 ide értve az oktatás nyelvét is. A törvényhozásnak és végrehajtásnak ehhez alkalmazkodnia kell: a „törvények a megyékben és községekben otthonos valamennyi nyelven fognak közzététetni” és a „kormány […] szintén e nyelven [a község nyelvén] […] fogalmazza meg minden rendeletét”.88 A parlament ülésein mindenki saját nyelvén szólhatott volna. A nyelvi jogokhoz hasonlóan széles nemzetiségi jogokat is kaptak volna a konföderáció lakói: hovatartozástól függetlenül az „ország lakói szabadon egyesülhetnek” és saját önigazgatással rendelkezhetnek, maguknak saját szabályokat hozhatnak „nemzetiségi és vallási érdekeikre vonatkozólag” és „választhatnának maguknak nemzetiségi főnököt”. Vallásukban is rendelkezhetnek maguk fölött „szabadon választva főpapjaikat”.89 Az egyes államoknak e kereteken belül teljes szabadsággal, saját alkotmánnyal rendelkeztek volna, azzal a kikötéssel, hogy ez – értelemszerűen – nem ellenkezhetett a szövetség konstitúciójával. Magyarországgal kapcsolatban Kossuth korábbi tervei arról tanúskodtak, hogy alkotmányos monarchiát tervezett.90
Ez a tervezet három jelentős pontban tér el Kossuth 1850-ben felvázolt (és 1851. április 25-én Mazzininek elküldött) kütahyai tervétől. A tervezetből a „Lengyel, cseh, horvát, sclavon [szlavón], szerb, dalmata [dalmát]”91 szövetségesek közül az első kettőt, a cseheket és lengyeleket kihagyta volna, másrészt elfogadni látszott Erdély (viszonylagos, azaz perszonálunión alapuló) különállását Magyarországtól – erről népszavazás döntött volna – valamint a „Magyarország belsejében választandó”92 székhelyről lemondott.

A tervezet a korszak liberális elveit tehát maximálisan teljesítette és egy rendkívül modern nemzetiségpolitikát fogalmazott meg – ehhez kétség sem fér. Ennél azonban fontosabb a Dunai Szövetség létrejöttének lehetőségeiről és realitásáról beszélnünk. Ekkorra ugyanis a román és szerb fejedelemségekkel véglegesen elmérgesedett a helyzet: Couza fejedelem a magyarokról így vélekedett: „a magyarok, fajomnak e százados ellenségei”,93 Ludvighot, Kossuth belgrádi követét pedig Mihály herceg még csak nem is volt hajlandó fogadni. A magyar és az al-dunai fejedelemségek közti területi konfliktus alapvető akadálya lett volna egy efféle terv megvalósulásának, s emiatt az elemi belső konfliktus miatt bizonytalan a Dunai Szövetség létrejöttének realitása. A másik kérdés, ami a Konföderációval kapcsolatosan felmerül, hogy vajon mennyiben különbözik ez a szerződés a kiegyezéstől? A korszak magyarságának alapvető problémája, a szláv és német népek közti elpusztulás gondolatát Kossuth a német fenyegetettség szempontjából tekintette, de míg Deák az osztrákokkal, addig Kossuth a szlávokkal kívánta összekötni a nemzet sorsát.

A konzervatívok
A konzervatívok az 1848-49-es eseményeket követően a többi irányzat képviselőihez képest nagyobb szabadsággal bírtak, ugyanis többségük az uralkodóház elleni forradalommal és a szabadságharccal szemben foglalt állást. Tényleges működésüket már 1859-ben, az olasz-osztrák háború alatt megkezdték: Dessewffy Emil (a konzervatív csoport egyik vezéralakja) az abszolutizmus hiányosságaira és a rendszer tarthatatlanságára hívta fel a figyelmet gróf Rechberg osztrák miniszterelnöknek írt memorandumában, melyet elvbarátai, báró Sennyei Pál és Ürményi József tudtával (Sárospatakon ismertette velük emlékiratát) küldött el Bécsbe – a kísérlet azonban sikertelen volt.

A következő tervezet, amely az októberi diploma alapját képezi, azonban – Halász Imre szavaival élve – „sokkal messzebb ment, mint a pár hét mulva kibocsátott októberi diploma”,94 1860 októberének legelején készült, ugyancsak Dessewffy által. Ő e memorandumot október elején, Pesten ismertette gróf Andrássy Györggyel, gróf Apponyi Györggyel és Sennyeyvel, majd október 9-én elküldte gróf Széchen Antalnak95 Bécsbe. Széchen, miután megkapta Dessewffy memorandumát, október 13-án küldött táviratában Bécsbe hívatta a magyar konzervatívok (Barkóczy, Dessewffy és Sennyey) képviselőit, egy Rechberggel és Széchennel való találkozóra. Ez a (október 16-a esti óráitól másnap) hajnalig tartó tárgyalás azonban előbbiek számára eredménytelenül zárult: a tervezetet nem tudták Magyarország számára kedvező módon alakítani: a végleges szöveget Rechberg és Széchen alakították ki, jelentős eltéréssel az eredetitől. A Diploma kiadása Magyarországon félalkotmányos rendszert állított vissza, lehetővé téve ugyan az országgyűlés ülésezését, azonban engedményei távol álltak az 1848-as eredményektől. A konzervatívok ezért – bár a Diploma szövegének csupán az alapját adták – rövid időre háttérbe húzódtak.

Következő jelentősebb lépésükre 1861 júniusában került sor, amikor a Ferenc József által az országgyűléshez intézett (Schmerling által szövegezett) leirat helyett a konzervatívok (Sennyey, Mailáth, Dessewffy, Apponyi) egy másik, enyhébb javaslatot készítettek, ám tervüket nem sikerült megvalósítaniuk. Az 1861-es országgyűlésen nem szűnt meg az uralkodó és Magyarország közti ellentét, így annak végeztével együtt a konzervatívok is elvesztették a bizalmat (csupán Apponyi maradhatott meg országbírói tisztségén) és egészen 1862-ig kellett várniuk, míg az Ferenc József felkérte Apponyit egy memorandum kidolgozására.

Ez az emlékirat a Pragmatica Sanctióra és „Ausztria politikájának konzervatív természet[ére]”96 hivatkozva a birodalom nagyhatalmi állásának megtartása érdekében szólal fel, Magyarország „történetpolitikai jogállás[ának]”97 biztosítása mellett. Ezt a rendszert egy „egyenjogú dualizmus”98 alapján a Lajtán túl és a magyar korona országai közt létrejövő reálunió kialakításával kívánja elérni. Ennek érdekében Apponyi a közös ügyeknek és az 1848-as törvények felülvizsgálandó pontjainak az uralkodó által történő meghatározását és a Februári Pátens átalakítását: a Birodalmi Gyűlés helyett a „törvényhozó test […] kebeléből szabadon választott” „tökéletes egyenjogúságban” lévő „delegációk”99 létrehozását tartja szükségesnek.

A közös ügyek közé sorolja a pénz-, kül- és hadügyet. A külügyet, mint írja a ’48-as törvények sem vitatták el az uralkodótól, valamint az ésszerűség is annak közös irányítását teszi szükségessé, azonban ebbe beleszámolja a vámok meghatározását, a külkereskedelmet és az ehhez kapcsolódó ipart – ezek irányításában azonban az „egyenlőség elve”100 kell érvényesüljön – és a (közös ügyekre vonatkozó) pénzügyeket is. A belkereskedelemre és a magyar korona országaihoz kötődő ipart illetően az ország teljes függetlenséggel bírt volna. A hadügy a ’48-as törvényekben elviekben ugyancsak változatlan maradt, azonban „tartós fogalomzavart hagyott hátra”. 101 A konzervatívok e téren az uralkodót – a korábbi szokáshoz híven – a legfőbb hadúrnak tekintették, azonban a magyar országgyűlések számára meghagyták az újoncmegszavazás jogát.102 Az országgyűlés számára ugyanakkor a hadsereg szállásolásra és élelmezésre vonatkozólag is befolyást biztosít. A nemzetőrséget teljesen eltörölték volna. A pénzügy tekintetében Magyarország elvállalta volna az államadósság törlesztésének és az udvartartás költségeinek egy részét, valamint az addig passzív ellenállással fogadott közvetett adók fizetését. Az előbbiekhez az ország egy, a magyar országgyűléssel kötött megállapodás alapján meghatározott arányban (megjelenik a gazdasági kiegyezés lefektetésekor használt „kvóta”103 kifejezés) járulna hozzá. A közös ügyekre szánt összegen felül az ország szuverén pénzügyminiszterrel bírt volna.

Az áprilisi törvények revízióját a konzervatívok következő pontokban találták szükségesnek: a nádori tiszt 1848-ban kapott különleges jogait el kívánták törölni, míg az uralkodónak fenntartották az országgyűlés feloszlatásának és a király „felelős tanácsosainak” és „végrehajtó közegeinek”104 kinevezési jogát. E pontok felülvizsgálatának fejében az országban helyreállították volna a törvényességet és jogfolytonosságot, valamint az ország területi egységét (az Erdéllyel való uniót is beleértve). A memorandum egyszersmind megfogalmazza a kiegyezést követő évek egyik legnagyobb problémáját is: a konzervatívok felhívják a figyelmet arra, hogy a rendszer csak akkor működőképes, ha (a törvényesség visszaállításának hatására) azt a magyar közvélemény elfogadja. A kiegyezés utáni állapot fenntartásához szükséges egy kormányzóképes erő, ami azonban „mesterséges eszközökkel nem teremthető”.105 Azonban e tervezet sem hozta meg a várt sikert: az uralkodó elutasította, s ez Apponyi György országbírói tisztébe került. S annak ellenére, hogy ez a tervezet (melyet az országbíró Sennyey és Mailáth közreműködésével készített) sokban hasonló Deák későbbi tervéhez, és bár a konzervatívok hajlottak rá, mégsem jött létre csoportjuk és a szabadelvűek közt szoros együttműködés.

E két csoportot azonban „nem annyira tárgyi, mint inkább taktikai szempontok választották el”106 egymástól. Deák kivárt, míg a konzervatívok kezükbe akarták venni az irányítást – derül ki Sennyey Somssich Pálhoz intézett leveléből (1864. február 4.). Miután azonban a kezdeményező szerepről le kellett mondaniuk, annak ellenére, hogy – bár Deák „lojális és hazafias”107 szándékában nem kételkednek – leszögezik, hogy „nem osztozunk [Deák] nézetében”,108 új feladatként – fogalmazza meg Sennyey – az „itteni főfaktor” és az „alsó főfaktor”109 közti közvetítést jelöli meg. „E kettőt [Deákot és az uralkodót] kell figyelembe vennünk, ha általában az eszmék közvetítését akarjuk megkísérelni.”110 – teszi hozzá. A kiegyezést közvetlenül megelőző években tehát a konzervatívokra a közvetítő szerepe hárult. Az októberi diploma, az 1861-es országgyűlés és az 1862 végén kelt (és 1863-ban elutasított) memorandum kudarcai miatt előtérbe kerültek az uralkodóhoz lojálisabb főurak. 1865-ben a magyar kancellári címre Ferenc József – bár a köztudottan Deákhoz húzó, dualista- és kiegyezéspárti Sennyey Pál neve is felmerült a jelöltek közt – végül Mailáth György nyerte el a tisztséget, lévén ő „volt az egyetlen konzervativ nagy úr, aki felszólalt az októberi diploma mellett”. 111 Az új magyar kancellár Belcredivel, a belügyminiszterrel hasonló állásponton állt a közjogi vitában. Mailáth félföderalista államrendszer kialakítását pártolta, míg utóbbi hajlandó lett volna néhány ponton engedni az októberi diplomában meghatározottakból, ugyanakkor a Lajtán túli részeket föderalista alapon kívánta felépíteni.

A Sennyey és Mailáth közti ellentét azonban nem került felszínre. Az 1865-ös országgyűlésen sem a kancellár, sem Sennyey nem hirdetett saját programot, bár utóbbi, ha nem is vallott színt, végig Deákot támogatta. Deák pártja azonban ekkor sem kívánt szorosan együttműködni a konzervatívokkal – derül ki Gorove István feljegyzéséből, melyben Andrássy és Sennyey egy (1866. július 9-iki) találkozójáról ír. „’Sennyeinek,112 mint a magyar országos kormány vezetőjének jutott a feladat, megtudni gróf Andrássy véleményét [programját]”. Sennyey erre vonatkozó kérdésére (bár a különböző források – Andrássy és Sennyey visszaemlékezése – némiképp eltérnek egymástól, ezen a ponton nagyjából megegyeznek) – a „szép akasztott”113 a következőképp felelt: „Erre határozottan válaszolhatok, noha a kérdésre nem voltam elkészülve. Programmom első pontja, hogy ti csináljatok helyet másoknak, olyanoknak, kik iránt a nemzet bizalommal van. Ott van Deák, ruházzátok rá a felelősséget és a dolog menni fog.” 114 Ezt a feladatot a konzervatívok a lehetőségekhez mérten teljesítették: Lónyay szeptember 6-án így ír naplójában: „Majláth és ’Sennyey, különösen ’Sennyey, tehetségök szerint előmozdították volna egy fuzionális minisztérium létrejöttét, ha hogy kilátás lett volna rá”.115
A konzervatívok így csupán közvetítőként járultak hozzá a kiegyezés tényleges megkötéséhez. És bár Deák a konzervatívok egyik vezetőjét, Sennyeyt támogatta a belügyminiszteri poszt megszerzésében, Andrássy határozott ellenkezése miatt a – Halász szavaival élve – „reformakció vezetésére merőben képtelen b[áró] Wenckheim Béla”116 foglalta el e pozíciót. A konzervatívok másik vezetője, Dessewffy Emil személyes tragédiája, hogy nem élhette meg a kiegyezés megkötését: 1866. január 28-án elhunyt. Sennyey szavai beigazolódtak: míg a konzervatívok a háttérbe szorultak, a szabadelvűek „triumfussal”117 bevonultak.

Deák és köre
Deák, hasonlóan a konzervatívok csoportjához, sem a szabadságharcban, sem a debreceni parlament munkájában nem vett részt. Ennek ellenére az 1849 őszén megkezdett törvényszéki tárgyalássorozatra őt magát is odacitálták. A tárgyalásra 1850 tavaszán került sor, az ellene folyó eljárást azonban május 17-én megszüntették. Az ötvenes évek elejét Kehidán töltötte, majd 1854-ben eladta birtokát, s Pestre költözött az Európa, majd – báró Kemény Zsigmond tanácsára – az Angol Királynő szállodába – erről a Pesti Napló és a Wanderer c. bécsi lap is beszámolt – tette át székhelyét, itt töltve el a passzív rezisztencia éveit. Nyílt politizálásra azonban sem Kehidán, sem itt nem került sor – egyelőre, annak ellenére, hogy Deák vidéken töltött napjai alatt is gyakran fogadott látogatókat, s pesti háromszobás szállodai lakosztályának ajtaja is nyitva állt a vendégek előtt. Közéleti tevékenysége azonban túlmutatott a szállói anekdotázásnál: 1855-ben a Magyar Tudományos Akadémia igazgatótanácsának tagjává választották, gyermekkori barátja, Vörösmarty Mihály árvái számára gyűjtést rendezett, Arany Jánosnak tagságot biztosított az Akadémián és részt vett Csengery Antal lapjának, a Budapesti Szemlének megindításában – melynek segítségével, s Kemény Zsigmond Pesti Naplójával befolyásolta a kor politikai gondolkodásmódját és kulturális életét. Deákkal ellentétben báró Eötvös József az aktív politizálás híve volt. Az ötvenes években a Habsburg kormányzat (alkotmányosságra vonatkozó) ígéreteinek hatására „programgyártásba” kezdett.118
Az 1859-es osztrák háborús vereség világossá tette, hogy a birodalomnak reformokra van szüksége. Az uralkodó menesztette Alexander Bach belügy-, illetve báró Johann Franz Kempen von Fichtenstamm rendőrminisztert, 1860 tavaszán pedig (a leköszönő Albrecht főherceg helyett) Benedek Lajos táborszernagy került a Helytartótanács élére. Az uralkodó a magyar konzervatívok képviselőit, sőt, a liberális báró Eötvös Józsefet is meghívta az összeülő birodalmi tanácsba, ám a többség ennek munkájában nem vett részt.

1860. október 20-án került sor a magyar konzervatívok által készített Októberi Diploma kibocsátására. A Diploma korlátozott alkotmányos rendszert és a ’48 előtti állapothoz való visszatérést ígért, Ausztria és Magyarország kapcsolatát pedig a Pragmatica Sanctióra hivatkozva, Deákkal ellentétben nem mint perszonál-, hanem mint reáluniót tekintették. A Diploma kiadása után magyar kancellár báró Vay Miklós, míg a helytartótanács elnöke gróf Mailáth György lett.
A „haza bölcse” azonban tisztában volt azzal, hogy e perszonálunió az elérhető legmagasabb eredmény, s „külföldi támasz nélkül nem lesz hazánk függetlenné az osztráktól”119 – épp ezért nem is törekedett ennél nagyobb eredmény elérésére és nem is számolt az esetleges külföldi mozgalmakkal. Ugyanakkor az emigráció véleményével egybehangzóan Deák is úgy vélte, hogy – a birodalom felbomlása esetén – az ország „több népekkel egyesülve új szövetségi államot alkotna”.120 A „haza bölcse” – akárcsak Kossuth – azt a nézetet vallotta, hogy Magyarország egyedül nem képes ellenállni a német és szláv hatásoknak, azonban egy szövetségi állam létrehozásának tervét nem vette komolyan fontolóra, a Kossuth által elképzelt Dunai Szövetség államaival való területi konfliktusok miatt. Fontos eredménye volt azonban a Diplomának, hogy ismét lehetőség nyílt az országgyűlés összehívására. Az esztergomi értekezleten döntés született az 1848-as szavazati jog szerint történő választásokról. Eötvös ennek kiegészítéseképp a magyar nyelvtudás, mint kritérium eltörlése mellett érvelt – sikertelenül.
 Deák – bár a konzervatívok a liberálisokkal való együttműködésre törekedtek – nem kívánt velük kooperálni. Eötvössel ellentétben továbbra sem vett részt a közjogi vitákban: egy magánbeszélgetés során kijelentette, hogy a Diplomát jó alapnak tekinti, s ezt korai állásfoglalásával nem kívánja ezt elrontani. És bár Deák nem lépett szövetségre a konzervatívokkal, a hatvanas évek elején elősegítette azoknak a megyei élet újjáélesztését célzó törekvéseiket – a számára, valamint Andrássynak és Lónyaynak felkínált főispáni címet azonban sem ő, sem társai nem fogadták el.

Deák a ’60-as évek elején többször találkozott a magyar kancellárral, Vay Miklós kancellárral, aki jelezte, hogy a „kiegyenlítéssel”121 az udvar is foglalkozik. Deák e vitákban a ’48-as álláspontot képviselte, azonban ezekből – a választójogi törvény, a felelős kormány és az országgyűlési adó- és újonc-megajánlási jogot leszámítva – hajlandó volt engedni – derül ki Lónyay Menyhért naplójából. A kölcsönös közelítési kezdeményezések hatása már 1860 végén meglátszott: a kancellár és Lónyai közvetítésével az uralkodó audienciára hívta Deákot és Eötvöst, a liberális ellenzék két kulcsfiguráját. A találkozóra december 27-én került sor (ne feledkezzünk meg arról, hogy ekkor Teleki is épp Ferenc József „vendégszeretetét” élvezte, s négy nappal később ő is a császár színe elé áll). Erről a megbeszélésről két forrás is maradt fent: egyikben, Deák, sógorának írt levelében azt írja, hogy a Ferenc Józseffel való megegyezés „a lehetetlenséggel határos”.122 A konzervatív Sennyey Pál ezzel szemben elvbarátjának, Dessewffy Emilnek ugyancsak magánlevélben azt írja, hogy a „vastag”123 bizakodóan számolt be a találkozásról, emellett Eötvös is lelkesen tudósította róla Lónyayt, hogy Ferenc József „minden concessiora kész”124 – a hadsereget leszámítva.

Deák a nyilvánosság előtt először 1861. január 17-én, Pest város közgyűlésén tartott beszédet az igazságszolgáltatás rendezéséről, melyben az osztrák kormányzat védelmére kelt, s az abszolutista rendszer ideiglenes fenntartása mellett érvelt: 1848-ban nem került sor a polgári- és büntetőtörvénykönyv létrehozására. Deák ennek létrehozását egy későbbi országgyűlésre bízta volna, azonban annak eljöveteléig úgy vélte, hogy alkalmazkodni kell az addigi rendszerhez. Az Októberi Diploma kiadása után a gróf Apponyi György országbíró által összehívott országbírói értekezleten Deák épp ezért vetette fel az 1848-as sajtóesküdtszéki törvény, a még 1844-ben előkészített büntetőtörvénykönyv (kisebbségi esküdtszékkel együtt való) bevezetését és a telekkönyvek továbbvitelét. Eötvös, hasonlóan Deákhoz a fennálló rendszer védelmére kelt 1861. február 1-én Pest város közgyűlésén, azonban fellépett a 48-as törvények helyreállítása mellett, hangsúlyozva, hogy a „magyar alkotmánynak helyreállítása”125 nélkül nem jöhet létre a kiegyezés. Deák és közvetlen köre, annak ellenére, hogy a felelős kormányból, államegységből és a perszonálunióból nem akartak engedni, más téren (az „adósságok vállalása, a hadügyben teendő concessiók”126 és a birodalom két feléből küldött delegációk közös tárgyalásának esetében) már hajlandónak mutatkoztak engedményekre, „ami […] abszurdum”127 – derül ki Dessewffy Emil gróf Széchen Antalhoz írt leveléből és Lónyay Menyhért naplójából. Deák azt is hamar belátta, hogy Ferenc József nem tűri el önálló magyar hadsereg létrehozását.

Anton Schmerling, a Schwarzenberg-kormány egykori igazságügy minisztere, államminiszterré való kinevezése és a Februári Pátens kibocsátása azonban egy új, a „kiegyenlítést” célzó tárgyalásokkal ellentétes irányú haladást mutat: a bécsi kormányzat centralizációs terveinek újbóli megerősítésére való törekvést. A Pátens – szemben az áprilisi törvényekkel és a Diplomával – Magyarországot tartományi szintre süllyesztette volna, ráadásul mind lakosságához, mind gazdasági erejéhez képest meglehetősen alulsúlyozva: a kétkamarás Reichsrat alsó házának 343 képviselőjéből Magyarország 85, Erdély 26, míg Horvát-Szlavónország 9 képviselőt delegálhatott volna.128 E kormányzati támadás hatására Deák – egyelőre – visszavett engedékeny politikájából és elsősorban arra koncentrált, hogy a maximális célt megfogalmazza: az 1848. alkotmányosságához való visszatérést, illetve az azzal való jogfolytonosság szem előtt tartásával annak továbbfejlesztését. Deákot március 11-én, közfelkiáltással Pest Belváros képviselőjévé választották.

A szabadságharc utáni országgyűlésen – bár az alapvető cél, Magyarország alkotmányosságának visszaállítása, valamint a két dokumentum (az Októberi Diploma és a Februári Pátens) elutasítása mindenki számára egyértelmű volt – a képviselők két csoportra oszlottak. Deák és köre a ’48-as követeléseket fogalmazták meg, s tervezetük után a Felirati Párt nevet kapták, míg az idő közben hazakerült Teleki László és az emigráció itthoni hívei az 1849-es eredményeket (beleértve 1849. április 14-ét, a Habsburg-ház trónfosztását) tekintették irányadónak – habár névleg ők is ’48 vívmányainak visszaszerzését tűzték ki maguk elé. Ez utóbbi csoportosulás a Ferenc Józsefnek benyújtandó határozat után a Határozati Párt nevet kapta.
A ’48-as alkotmányosság visszaállítása tehát mind a két csoport célja volt, ám míg Deákék számára ez a maximálisan elérhető volt, addig Telekiék csoportja ezt minimálisként fogták föl, s szándékukban állt az ország majdani teljes függetlenítése. A közös negyvennyolcas alap viszont lehetőséget teremtett a két csoportosulás közti egyezkedésekre – az „egységpárt” létrehozása azonban meghiúsult. Deák közvetlen híveinek (Andrássy, Lónyay) tudta nélkül tárgyalt Teleki pártjának tagjaival, s fölajánlotta, hogy tervezetét formára (határozat vagy felirat) való kikötés nélkül írja meg, s felajánlotta, hogy a többség szavának veti alá magát. Az egyezség azonban elmaradt, mivel Teleki Deák kérdésére nem tudta garantálni a határozat következményeként esetlegesen kitörő háborúban III. Napóleon támogatását, valamint Vay Miklós kancellár Deákhoz intézett táviratában129 határozottan a felirati forma mellett foglalt állást, így késztetve Deákot visszalépésre. A kérdés eldőlni látszott: a két párt közül a Határozatiak döntő többséget képviseltek.130 A szavazásra azonban nem került sor: május 8-ára virradóra Teleki elhunyt. A szavazást elnapolták, s így a május 13-án felterjesztett felirati javaslatot végül június 5-én, csekély többséggel, 155 igen és 152 nem szavazattal, egy tartózkodás és tizenhárom képviselő távolmaradása mellett131 elfogadták.132 Eötvös már ekkor (1861. május 17-iki beszédében) a kiegyezés megkötéséről és az azt befolyásoló tényezőkről, elsősorban a német egység kérdéséről beszélt. Az uralkodó azonban határozottan elutasította július 21-én kelt leiratában – így a konzervatívok megbuktak és (Apponyi kivételével) le kellett mondaniuk pozícióikról: a magyar kancellár gróf Forgách Antal, míg a helytartótanács elnöke gróf Pálffy Mór, két udvarhű arisztokrata lett, akik az 1848-49-es események alatt is Ferenc Józsefet támogatták. Ennek ellenére Deák nem hátrált meg: második felirati javaslatában a Pragmatica Sanctióban foglaltakhoz ragaszkodva a lehető legnagyobb állami függetlenséget követeli: a legérzékenyebb pont, a hadügy tekintetében a magyar ezredek (tehát nem külön magyar hadsereg!) magyarországi állomásoztatása mellett foglalt állást, míg a külügyi kérdésekben is megpróbálta növelni a magyar országgyűlés befolyását – ám felvetette az áprilisi törvények átalakításának lehetőségét is. Természetesen a határozatiak ragaszkodtak egy saját – határozati formában benyújtandó – tervezet létrehozásához, azonban a felirat felterjesztése után a képviselőház azt egyhangúlag elfogadta – az uralkodó válasza mégis az országgyűlés feloszlatása volt.

Azonban az 1861-es országgyűlés nem csupán a Ferenc Józsefhez fűződő viszonyt fogalmazta meg, de a nemzetiségi kérdés megoldását is kitűzte maga elé: ez utóbbi rendezésére június 25-én bizottság ült össze, melynek a volt vallás- és közoktatási miniszter, báró Eötvös József lett a vezetője. A tervezetet augusztus 9-én terjesztették az országgyűlés elé, azonban tárgyalására nem került sor – ennek ellenére mérföldkőnek tekinthető a nemzetiségi kérdés megoldásában (az 1868-as nemzetiségi törvénynek is részben ez képezi az alapját). A tervezet sokban hasonlít Eötvös 1860. november 21-én egy, a Pesti Naplóban megjelent írására. Abban egy, a Pozor c. zágrábi horvát lapban megjelent cikkre válaszolva (a kiegyezés mellett) a magyar politika fő céljának a nemzetiségekkel való kiegyezést jelölte meg. Bár e cikkben részletes programot nem közölt, tervei szerint „e hon minden lakóit az alkotmányos szabadságban részesítjük”,133 s az egyenlő alkotmányos elbánás és jogegyenlőség mellett érvelt. A nemzetiségi jogokat nem mint kollektív, hanem egyéni jogokat értékelte. A politikai nemzet fogalmát nem az etnikumok szerint értelmezte, hanem az egyenjogú polgárok összességét értette alatta. Hangsúlyozta, hogy a nemzetiségi kérdést csupán Magyarország jogainak helyreállítása után lehet kieszközölni, azonban ez alkotmányosság visszaállításának a nemzetiségekkel való megegyezés is feltétele. E cikket később Jan Palarik, szlovák újságíró a Priatel skoly a literatury c. szlovák lapban, szlovákul is megjelentette. Utóbbi a nemzetiségi jogokat, mint politikai jogokat értékelte, s ez egybecsengett Ioan Faur román képviselő véleményével is. Ezzel szemben természetesen megjelent egy másik álláspont is: a szerb nemzetgyűlés és a szlovák kongresszus a nemzetiségek számára autonómiát követelt. A 61-es javaslat e két elgondolás közül végül az előbbi mellett döntött. Az alapelv tehát a jogegyenlőség megalkotása az ország területi integritásának veszélyeztetése nélkül. E javaslattal szemben két román képviselő által külön tervezet készült, amely tartalmazta a jogegyenlőséget, azonban azt a kiegészítést veti fel, hogy a választókerületeket etnikumok szerint határozzák meg. Azonban egyike tervezet sem került elfogadásra – az országgyűlés munkája megszakadt.

Az ezt követő rövid időszakot a bizonytalan várakozások övezték: néhányan (köztük Eötvös) Schmerling a közeli jövőben történő megbukásával számoltak, a jövő azonban nem őket igazolta: a schmerlingi Provizórium134 évei következtek. A Deák második felirati javaslatában kimondva is megfogalmazott passzív rezisztencia tovább folytatódott. Az útkeresés azonban nem ért véget: Ferenc József kérésére a konzervatívok (Apponyi György vezetésével) 1862 végén elkészítették emlékiratukat, amelyben már az egyenlő delegációk gondolata is megjelent. E tervet alkotói Deáknak is elküldték. Eötvös ezekben az években a kiegyezés felé vezető ösvényt kereste, s emellett élénk társadalmi életet élt: levelezést folytatott (s ezáltal ismertette a magyar helyzetet a kortárs európai értelmiségi réteggel) Karl Theodor Welcker német jogásszal és publicistával és francia gróf Charles de Montalembert író-politikussal. Utóbbit annak két közeli francia értelmiségi barátjával, Alexis de Tocqueville-lel és Édouard René Lefèbvre de Laboulaye-jel együtt a Magyar Tudományos Akadémia kültagjának választotta. Társadalomépítő tevékenysége kiterjedt különböző tudományos- és művészeti egyletek és társaságok (a Magyar Írók Segélyegylete, a Magyar Orvosok és Természetvizsgálók Egyesülete, Országos Magyar Iparegylet) alapítására és támogatására.
Továbbra is foglalkoztatta a nemzetiségi kérdés. A húsvéti cikk után (1865. június 1-jén) megjelent A nemzetiségi kérdés c. tanulmánya, amiben elméleti és gyakorlati oldalról is megvizsgálja e kérdéskört. A szerb Matica kérésére azonban – betegsége miatt – nem tudott megjelenni Thököly Száva emlékünnepén, azonban MTA-beli kollégáit részvételre buzdította.135
A „haza bölcse” újra visszahúzódott a nyílt politizálástól, s Eötvöshöz hasonlóan a kulturális élet felé fordult: munkájával segítette a Kazinczy Ferenc-alap életre hívását és a Széchenyi-szoborbizottságot, támogatta Vachott Sándor özvegyét és Bajza József árváját. Sok időt töltött vidéken, rokonainál. Pesti tartózkodása alatt azonban ismét megélénkült a politizálás Deák szállodai lakosztályán. A volt centralista párt képviselői (Eötvös, Trefort) és Falk Miksa helytelenítve Deák passzivitását amellett érveltek, hogy a politikai útkeresést át kell venni a konzervatívoktól. Eötvös példának okáért magával a birodalom államminiszterével, Schmerlinggel is többször találkozott. „Amiről nem kérdeznek, arra ne felelj!”136 – vélte Deák, ellenezve a politikai színvallást – egyelőre. Nézete szerint a provizórium időszaka abból a szempontból még hasznos is lehet számukra, hogy egyes problémákat137 az ő közreműködésük nélkül oldanak meg, így az azok rendezésével járó kockázatos politikai döntések nem rájuk hárulnak. Eötvös Deákkal való vitáit naplójában többször említi. Deákkal szemben a kiegyezést nem az uralkodótól és a magyar országgyűléstől tette volna függővé, hanem az alkotmányos magyar országgyűlés és a birodalom többi részének szintén alkotmányosan működő tartománygyűlésének megállapodásával kívánta megvalósítani. Ezzel megvalósulhatott volna a közös ügyek abszolút hatalomtól teljesen független, alkotmányos úton folyó intézése is. Ezen ügyek irányításáról úgy vélekedett, hogy amennyiben ez Ferenc József kezébe kerülne, Magyarország gazdasági kiszolgáltatottsága megnövekedne a többi tartománnyal szemben, valamint a magyar alkotmányos szabadság is megszűnne. A közös ügyek alkotmányos intézése egyszersmind azt is jelentette volna, hogy a tartományoknak is érdekévé vált volna a nemzetiségi ellentétek csökkentése. Nem értett egyet azzal a gondolattal, hogy a közös alkotmány Magyarország különállásának végét jelentené: Svájc, Belgium és Hollandia példáját hozta fel ez ellen.

Az Eötvös-Deák vita azonban kiegyenlítetlen volt, s miután Deák elutasította Eötvös nyilvános párbeszédre vonatkozó javaslatát, saját kéziratokat készített a kiegyezés témájában. Ezeket azonban – kevés kivétellel – nem tudta nyilvánosság elé tárni: a Pesti Naplót, s ezáltal a közvéleményt pedig báró Kemény Zsigmondon keresztül Deák „uralta”, lapindításai engedélyt pedig csak többszöri folyamodványa után, 1865 áprilisában kapott. Ezt megelőzően is igyekezett publikálási lehetőséget találni, erre azonban csak 1864-től volt lehetősége, amikor – ahogy írja – „sikerült megnyernünk ügyünknek egy bécsi lapot (Der Wiener Lloyd)”.138 Az ebben, 1864. november 26-ikán megjelent cikkében (melyet később a Pesti Napló is leközölt) hangsúlyozta, hogy a Pragmatica Sanctiót a magyarok is alaptörvénynek tekintik, ugyanakkor sérelmezte a ’48-as törvények kiigazítása helyett az országra erőszakolt Februári Pátens kiadását. Deák – bár visszavonultabban élt a Provizórium évei alatt – ebben az időben sem maradt teljesen hallgatag: Wenzel Lustkandl: Das ungarisch-österreichische Staatsrecht. Zur Lösung der Verfassungsfrage historisch-dogmatisch dargestellt… című munkájára reflektált az Adalék a magyar közjoghoz című (Csengery Antal közreműködésével írt) művében, mely 1865-ben jelent meg a Csengery által szerkesztett Budapesti Szemlében.139 Ebben az értekezésben megállapítja, hogy bár a nemzet bizonyos jogokat a koronára ruházott, de e jogok felett nem rendelkezhetnek az osztrák tartományok. A mű emellett – hasonlóan a ’61-es programhoz – az országgyűlés hatáskörének a közös ügyekre való kiterjesztését tartja kívánatosnak.

Az időszakban már nyilvánvalóvá vált a Habsburg Birodalom gyengesége. Schmerling képtelen volt stabilizálni a birodalom állapotát, így le kellett mondania. Az 1863-as frankfurti konferencián – a poroszok ellenállása miatt – meghiúsult az újabb kísérlet a nagynémet egység létrehozására. A rendszer megingása elősegítette a párbeszédet az osztrák és magyar liberálisok közt. Lónyay Menyhért az osztrák liberális Moritz Kaiserfelddel folytatott megbeszéléséről Deákot úgy tájékoztatta, hogy a Lajtán túliak hajlandónak mutatkoznak a dualizmus rendszerének elfogadására, ám a közös ügyek tekintetében fenntartásaik voltak – attól tartottak, hogy ezen területek abszolutista irányítás alá kerülhetnek. Deák ekkor sem fogalmazott még meg konkrét tervet, csupán annyit jegyzett meg Eötvösnek, hogy már nem a kivárás a cél, hanem a kormányzat eljövendő lépéseire való reflektálás. A „haza bölcse”, habár Eötvös novemberben a Wiener Lloydban megjelent cikke látszólag „kielégítette Deákot”,140 később, húsvéti cikkében és ’65 májusában meghirdetett programjában határozottan a közös birodalmi intézmény ellen foglal állást. A nyilvános egyezkedések mellett azonban tér nyílt a háttéralkuknak is. Báró Augusz Antal – nem hivatalosan – kétszer is felkereste Deákot egyeztetés végett, s e tárgyalások Ferenc József felhatalmazására 1865 februárjában és áprilisában tovább folytatódtak. S bár Deák nem tartotta valószínűnek, hogy terveit a kormányzat elfogadja, azt vélte, hogy Magyarország alkotmányos különállása nem ütközik Ausztria nagyhatalmi érdekeivel. Ezalatt az uralkodó közeledési szándékának következő jele, hogy az 1864 áprilisában lemondó Forgách Antalt követő Zichy Hermann kancellárt Ferenc József egy, a katonai bíráskodás megszüntetését célzó tervezet elkészítésére kérte fel. A közös ügyek is már egyre tisztábban látszottak kirajzolódni: a hadügyet, külügyet, kereskedelmet, illetve pénzügyet intézte volna a közös törvényhozó szerv. Eötvös azonban ennek ellenére naplójában csekélynek látta a kiegyezés esélyeit: mint írja „itt csak rendkívüli eszközök segíthetnek”.141
Feltehetőleg Deák Augusszal folytatott megbeszéléseinek következményeként – melynek programnélkülisége is tulajdonítható142 –1865. április 16-án a Pesti Napló leközölte Deák húsvéti cikkét,143 amelyben a szerző (bár a cikk név nélkül jelent meg), eddigi álláspontjából kissé engedett, elsődleges célként a birodalom biztonságát jelölve meg. Az áprilisi törvényekből „csak annyit kíván[t], mennyit megnyerhet[ett]”.144 Ezt az álláspontot Deák Andrássytól, Csengerytől és Eötvöstől teljesen függetlenül alakította ki: legközelebbi barátai nem is tudtak a cikk megjelenéséről. Megjelenése szimbolikus jelentőségű: Deák így jelezte, hogy a liberális ellenzék kész a nyílt tárgyalásra. Írása oly feltűnést keltett, hogy – habár ezt eredetileg nem tervezte, ám a félreértések miatt – kénytelen volt nyilvánosan kifejteni programját. Erre a konzervatívok lapjában, a Debatte hasábjain került sor, május 7. és 9. között, majd később a cikk első két része magyarul is megjelent.145 A májusi programban Deák az udvartartást, a külügyet, a hadügyet, valamint a pénzügy ezen kiadásokra szánt részét közös ügynek vette, míg a kereskedelem és vám terén összhangba kívánta hozni az érdekeket – ezek a közös érdekű ügyek, mivel kezelésük egységes irányítással működtethető hatékonyan. Természetesen mindegyik felett alkotmányos kontrollt kívánt volna érvényesíteni – a hadügy kivételével. Ez utóbbira az újoncmegszavazás jogával (amit fenntartott volna az országgyűlésnek), valamint (az országgyűlésnek) a hadsereg ellátásával és elszállásolásával kapcsolatos befolyásával kívánt hatást gyakorolni. Deák májusi programjában alapfeltételnek nevezte a dualizmust, azaz azt, hogy a Monarchia két, egyenlő részből áll össze, melyeknek mindegyike saját kormánnyal és országgyűléssel bír. Deák programja – akárcsak ezt megelőző cikke – viták tárgyává vált, nem csupán ellenfeleinek körében, de saját táborában is akadtak elégedetlen hangok – Andrássy és Eötvös a delegációk tárgyalási módjával, Lónyay a közös minisztériumok felelősségének kérdésében nem értett egyet Deákkal. A húsvéti cikket és a májusi programot követően megjelent Eötvös lapjának, a Politikai Hetilapnak146 első száma (július 3.), melynek vezércikkében az ország és Ausztria közti kapcsolat alapelveit fogalmazza meg. Magyarország – akárcsak Ausztria – „szabad és független ország”, „saját törvényhozása” és „saját kormánya”147 van, s csak ezek által kormányozható, így a két rész közti viszony a teljes egyenlőség alapján rendezhető. Ezt azonban csak a két országgyűlés közti tárgyalás teheti lehetővé.

Eötvös, bár helyeselte, hogy Deák ismertette programját, azonban – a közös ügyek terén – hiányosnak tartotta: véleménye szerint a közös ügyek a hadügy, a külügy, kereskedelem és a pénzügy. Az első tekintetében egy magyar vezetésű magyar hadsereg létrehozását tartotta kívánatosnak. Az egyéb, közös hadsereghez kapcsolódó kérdések megvitatását az országgyűlésre bízta volna. A költségvetés megszavazását a közös testületre bízta volna, a két fél közt egy előre meghatározott arány szerint történt volna a költségekhez való hozzájárulás. 

A közös ügyek intézésére egy gyűlést kívánt létrehozni, azonban egy „birodalmi” törvényhozó intézmény létrehozása ellen érvelt.148 Ennek résztvevőit az egyes országgyűlések választották volna az országgyűlési tagok közül (e tagságukat nem veszítették volna el. Az országgyűléstől utasítást kaptak és jelenteniük kellett az eseményekről), a két fél pedig egyenlő számú szavazattal bírt volna, azonban a végül elfogadott verziótól eltérően Eötvös az együtt való ülésezést támogatta.149 A későbbiekben felvetette azt az ötletet is, hogy a közös ülések – a magyar országgyűléshez hasonlóan – a két „kamara” külön való ülésezésével kezdődne, s csupán véleménykülönbség esetén kerülne sor a közös tárgyalásra.150
Eközben a birodalmi és hazai politikában is változások álltak be: június 26-án Ferenc József menesztette Zichyt és Nádasdy Ferencet (utóbbi az erdélyi kancellária élén állt), Mailáth Györgyöt magyar kancellárrá, a helytartótanács élére pedig Sennyey Pált jelölte ki, s a június 27-én lemondó Schmerlinget egy hónappal később, július 27-én gróf Richard Belcredi váltotta hivatalában. Az uralkodó szeptember 20-án felfüggesztette a Februári Pátenst, s feloszlatta a nagyszebeni erdélyi országgyűlést, a következőt pedig Kolozsvárra hívta össze – december 9-én –, a Magyarországgal való egyesülés eldöntése végett (amit megszavaztak), így az uralkodó feloszlatta a gyűlést és elrendelte a pestire való képviselők megválasztását. Pesten az 1865-ös év második felét az elközelgő választásra való készülés jellemezte. Deák – a „kiegyenlítés” biztos megszületése érdekében kezébe vette a Pesti Napló felügyeletét. A „haza bölcsét” november 23-án, – akárcsak 1861-ben – közfelkiáltással szavazták meg Pest Belváros képviselőjének. Eötvös Budán, választási beszédében Magyarországot alkotmánnyal rendelkező, független államként kezelte, amely törvények által meghatározott módon kapcsolódik a Monarchiához (mely kapcsolatot a későbbiekben rendezni szükséges). Eötvös ismét hangsúlyozta a közös ügyek alkotmányos úton való érvényesítését és ennek alapfeltételekét, a ’48-as törvények helyreállítását.

Az országgyűlést maga az uralkodó nyitotta meg, december 14-én. Ferenc József beszédében felhagyott a jogeljátszás elvének hangoztatásával (ami az 1848-1849 utáni osztrák törvénykezésnek, illetve a magyar fél kihagyásának divatos ürügye volt), s a Pragmatica Sanctiót mint közös jogalapot nevezte meg. Az áprilisi törvények egy részének újbóli érvénybe léptetésére is hajlandó volt, annak előzetes revíziójának függvényében.
Deák kívánságára (Eötvös, Kemény és Lónyay céljaival ellentétesen) nem jött létre külön Deák-párt. Annak ellenére azonban, az országgyűlésen csak egy nagy csoportosulás létezett, ebben döntően Deák szava érvényesült, s nem jutott hely egyéni ötleteknek. Az országgyűlés érdemi munkáját egy, Deák javaslatára egy 1866. január 27-én összeülő 30 fős bizottság végezte. Felirati javaslatukat február 8-án terjesztették elő az országgyűlés elé. Ebben elutasították a Diploma és a Pátens tárgyalását, helyette az áprilisi törvények újbóli hatályba helyezését (elfogadva annak visszaállítása után történő revízióját) és a közös ügyek körének (a Diplomához képesti) szűkítését kívánták. Eötvös a felirati javaslat elfogadásakor tartott beszédében fenntartotta különvéleményét: a két országgyűlés közti megegyezés szükségességéről (és annak egyedüli eredményességéről), valamint a birodalom nagyhatalmi pozíciójának megőrzésének fontosságáról beszélt és a külpolitikai veszélyekre hívta fel a figyelmet. Később, 1865. november 6-iki cikkében a Monarchia rendszerével foglalkozik. A rendszert (a dualizmust) magát történeti tényként kezeli. A Monarchia két részből áll: e két részt egy-egy egységes országgyűlés képviselné. A Lajtán innen a horvátok, míg a Lajtán túl a csehek és Galícia autonómiát kapna, azonban képviselőiket ők is elküldenék az adott ország országgyűlésébe.

Eötvös úgy vélte, hogy a kérdés nem csupán jogfolytonosság intézményéről szól, de egy új államközi szerződés létrehozása szükséges. Ez a szerződés alapfeltétele Magyarország függetlenségének és területi integritásának – mindamellett Eötvös nem esik abba az illúzióba, hogy a Lajtán innen és túl fekvő országok kapcsolata perszonálunió szintjére redukálható, sőt úgy véli, hogy egy reálunió létrehozása még pozitívan is hathat Magyarországra.151 A rendszer állandóságának kulcsát a nemzetiségek jogainak biztosításában, valamint a gazdasági növekedésben látta. Az uralkodó azonban a feliratra küldött válaszleiratában megtagadta a jogfolytonosság azonnali visszaállítását, konkrétan megjelölve a felülvizsgálandó törvénycikkeket, s azok elfogadásához kötötte az alkotmányosság visszaállítását. E leiratra egy másik bizottság által új feliratot dolgozott ki.

Az 1866-os, Poroszországgal szembeni külpolitikai konfliktus és Deák áprilisi rosszulléte a képviselőház ülésén (mint később kiderül, szívbetegségének első jele volt ez),152 bár veszélybe sodorták a kiegyezés létrejöttét (az időszakban ismét megerősödött a parlament balszárnya), azonban nem akadályozták meg azt: május 5-én összeült a közösügyi kérdést tárgyaló 67 fős bizottság 15 fős albizottsága – amelynek munkájában már Deák is részt vett. A legnehezebb kérdést a hadügy jelentette: Deák az újoncmegajánlás jogával megelégedett volna (mivel azt remélte, hogy a későbbiekben az országgyűlés elérheti, hogy az újoncozást a magyar katonák magyar ezredekbe való besorozáshoz kössék), míg Andrássy a balszárny megnyerése érdekében felvetette, hogy kikötésként Magyarországnak joga legyen a közös hadsereg mellett egy saját sereget fenntartani – e javaslatát azonban leszavazták. A közös ügyek intézése tekintetében is Deák szava lett a döntő (bár Andrássy külön ülésezésre vonatkozó ötletét is elfogadták): a delegációk csak szavazáshoz gyűltek volna össze. A kereskedelmet és a vámkérdést illetően azonban – Deák eredeti tervével ellentétben – a két országgyűlés megegyezésére bízták volna.

A Poroszországgal szembeni közelgő háborúval veszélybe került a bizottság munkája. A kiegyezés-pártiak érdeke a javaslat még az országgyűlés várható elnapolása előtti elkészülte volt, s ez végül sikerült: bár nem jutottak teljes egyetértésre (a balközép (Tisza, Ghyczy, Nyáry Pál és Ivánka Imre) különvéleményt fogalmazott meg, s ez a balközép és Deákék szétválását eredményezte), a tervezetet a tizenöt fős albizottság és a hatvanhét fős bizottság is még időben elfogadta.153
Az országgyűlés feloszlatása után154 Poroszország teljes vereséget mért a birodalomra a königgrätzi csatában, 1866. július 3-án. Ezt követően az uralkodó magához hívatta Deákot és Andrássyt (egymástól függetlenül), akik ismertették vele terveiket. A továbbiakban azonban Ferenc József inkább Deák nélkül, annak híveivel (Andrássyval és Lónyayval) tárgyalt, azt remélve, hogy azok engedékenyebbek lesznek a tárgyalások során – ők azonban folyamatosan (Lónyay postán, míg Andrássy szóban) tájékoztatták Deákot megbeszéléseikről. A bécsiek kifogásai alapvetően a hadsereget érintették: a katonai erőket az uralkodó kezében kívánták összpontosítani. Emellett a vámközösség és a közvetett adók ügyében is meg kívántak állapodni. Ezen felül nem hivatalos egyeztetések zajlottak a Lajtán túli liberális ellenzék képviselőivel (Kaiserfeld, Herbst, Giskra) is. E csoport később a tizenöt fős bizottmány felvetéséről kedvezően nyilatkozott Lónyaynak.155
1866. november 19-én ismét megkezdődött az országgyűlés, Ferenc József leiratának tárgyalásával. Ebben az uralkodó elfogadta az áprilisi törvényeknek a leendő felelős miniszterek által való felülvizsgálatát (azaz azt, hogy előbb kerül sor az alkotmány visszaállítására, mint annak felülvizsgálatára), s a megyei helyhatósági rendszer újjászervezését, ám megnevezte a tizenötös bizottság javaslatával kapcsolatos problémáit is. Az országgyűlésben az egységpártot ekkor már nem lehetett tovább tartani. A balközép és Deákék közti ellentét ahhoz vezetett, hogy a „Tigrisek”156 végül saját pártot alapítottak. A szétválás ellenére az országgyűlés leiratra küldött felirata végül, Deák javaslatára, csupán a jogfolytonosság azonnali helyreállítását követelte, a közös ügyekről pedig nem szólt. Emellett azonban felerősödtek a nemzetiségi hangok is, azt követelve, hogy a „kiegyenlítést” előzze meg egy magyar-nemzetiségi kiegyezés. A helyzetet tovább bonyolította az uralkodó hadkiegészítési pátense,157 ami gyakorlatilag törvénytelen újoncozás elrendelését jelentette. Erre Deák kezdeményezésére felirat született, amelyben ennek visszavonását sürgetik.

1867 januárjában gróf Friedrich Ferdinand von Beust (1866. október 30-ától a birodalom külügyminisztere) javaslatára Andrássy, Lónyay és Eötvös Belcredivel, Beusttal, Mailáthtal és Sennyeyvel tárgyalt, minek végeredményeképp a magyar fél kénytelen volt engedni a vitatott pontokban. Deák ezeket a változtatásokat végül – hosszas mérlegelés után – elfogadta,158 így miután a 67 fős bizottság is megfelelőnek találta az albizottság által kidolgozott tervezetet, az az uralkodó elé került, aki ennek hatására elbocsátotta Belcredit és február 17-én kinevezte Andrássyt magyar miniszterelnöknek, aki megalakíthatta Magyarország harmadik felelős kormányát. A következőkben Deák – habár névleg nem volt a kormány tagja – a háttérből irányította a miniszterek lépéseit. Így készültek el – a „haza bölcsének” gondolatai nyomán – a Ferenc József által kijelölt törvények módosításai. A közösügyi javaslat természetesen újra felkorbácsolta a Deák-párt és a balközép és szélső bal (Szilágyi Virgil, Böszörményi László, Madarász József) közti ellentéteket, azonban ez utóbbiak a szavazáson alulmaradtak.

A birodalommal való „kiegyenlítéssel” párhuzamosan zajlott a Horvátországgal történő megállapodás előkészítése is. 1866 márciusában egy bizottság állt fel az ügy intézésére (melynek tagja volt Deák, Eötvös, Andrássy és Csengery), azonban e tárgyalások a horvát országgyűlés miatt megszakadtak (1866. december). Deák 1867. április 18-án felterjesztett javaslatában a Muraköz és Fiume hovatartozásának és a területi integritásnak fenntartásának problémáját mint komoly nézeteltérést említette. Emellett javasolta az uralkodónak a horvátok meghívását a koronázási ünnepségekre. Javaslatai azonban ütköztek pártja véleményével. Az uralkodónak köszönhetően végül kompromisszumos megoldás született: az országgyűlés feloszlatása mellett döntött, a következőre pedig meghívót küldött Fiume követeinek is.
Ferenc József koronázására végül 1867. június 8-án került sor. A nádori feladatokat, mivel az uralkodó a nádorválasztás elhalasztását kérte, Deák javaslatára Andrássy látta el. A kiegyezés atyja azonban nem vett részt a szertartáson. A „kiegyenlítés” így, hosszas munkálatok után, de létrejött. Andrássy, Magyarország harmadik felelős miniszterelnöke 1867. június 12-én ismertette a kiegyezést rögzítő törvénycikkeket.
Deák a gazdasági kiegyezés megkötését Lónyay Menyhértre, Magyarország felelős kormányának pénzügyminiszterére bízta. A Magyarország által a közös ügyekhez való költségekből vállalt hozzájárulása végül a tervezett 25%-ról 30%-ra növekedett. Deák ezt elfogadta, s csak kisebb módosító javaslatokkal élt. 159
A „haza bölcsének” egekbe szökő népszerűségét csupán Kossuth Cassandra-levelének és más, Kossuth-párti és függetlenségi hangok (utóbbiakkal járó problémákat az új kormány sikeresen megoldotta) megjelenése csorbította. Deák azonban felvállalta a felelősséget művéért. Munkájával létrejött egy közel ötven évig fennálló rendszer, mely biztosította Magyarország fejlődését a Habsburg Birodalom keretein belül. Természetesen nem szabad elfeledkeznünk a „kiegyenlítéssel” párhuzamosan megjelenő különböző államjogi elképzelésekről, Kossuth Dunai Szövetségéről, Teleki szolidáris nemzetiségpolitikájáról és Eötvös alkotmányos elképzeléseiről sem. Hozzá kell tennünk viszont, hogy a felmerülő lehetőségek közül, talán Deák tervezete volt, amely legjobban fedte a Magyarország által megszerezhető jogokat.
A kiegyezés értékelése

A kiegyezés megítélése sem napjainkban, sem a kortársak közt nem volt egységes. Maga Deák sem ideálisnak, hanem – lévén kompromisszumos megoldás született – csupán legkisebb rossznak tartotta művét. Tagadhatatlan tény, hogy annak ellenére, hogy a hatvanfős delegációk útján a magyar országgyűlés befolyásolta a közös ügyeket, azonban az így létrejött rendszerben Magyarország elvesztette a ’48-ban kiharcolt állami függetlenség alapvető kellékeit, a külön ülésezéssel pedig még ez a befolyás is csökkent. A hadügyek intézése szintén Ferenc József kezében maradt, az országgyűlés pedig csupán az újoncozás révén tudott hatni az uralkodóra. Észre kell vennünk, hogy a kiegyezés megkötésével a szabadelvűek képviselői elmozdultak a ’48-as alapról és a „kiegyenlítés” végső formája már a ’47-es álláspontot képviselő konzervatívok ’62-es tervezetével mutat hasonlóságot. Kiemelendő azonban, hogy a viszonylagos függetlenség elvesztése ellenére az ország reformkorban elindult fejlődése tovább folytatódott. A polgári fejlődés torzulása viszont csak részben köszönhető e gyors gazdasági növekedésnek – a rendszer törékenysége, azaz a kiegyezés mint alap kötelező elfogadása azonban a későbbiekben gondot jelentett. Erre példa az 1905-ös kormányválság is, mely bizonyította, hogy amennyiben (a kormánypárt választási csalásai ellenére is) a rendszerrel ellentétes programmal rendelkező erő nyeri a választásokat, arra a dualizmusnak nincs demokratikus megoldása. A polgári demokráciák feszültségeket levezető szelepe tehát e rendszerben nem működött. A rendszer csupán látszólag volt rugalmasan alakítható (például a gazdasági kiegyezés tízévenkénti újratárgyalásának lehetőségével), valójában nem volt korrekcióképes.

Kossuth már a „kiegyenlítést” megelőzően, a hatvanas évek közepétől kezdve kiegyezést ellenző cikkek egész sorát jelentette meg a Helfy Ignác által szerkesztett Negyvenkilencz hasábjain. Hasonlóképpen elmarasztalóan ír Deáknak szóló nyílt levelében, a híres Cassandra-levélben, mely már a kiegyezés megkötése után született. E cikk Böszörményi László lapjában, a Magyar Újságban jelent meg, 1867. május 22-én. Ebben Kossuth az egykori közös célok és elvek, valamint a magyarok jogainak feladásával vádolja meg Deákot. Véleménye szerint a kiegyezés ellentétes az európai fejlődéssel és a későbbiekben Magyarország vesztét fogja okozni. (A sors iróniája, hogy az e cikkre adott válaszok egyikét Kossuth egykori híve, Pulszky Ferenc fogalmazta meg, az 1848 c. lapban).
Kossuth e jóslatát többen azonosították a trianoni tragédiával. Szekfű Gyula azonban nem a kiegyezéssel magyarázza ennek megtörténtét. Szerinte az alapvető probléma nem az Ausztriához fűződő közjogi viszonyban rejlik, hanem a magyarok nemzetiségpolitikájához. Szekfű Széchenyit hozza föl követendő példaként: amint megfogalmazza, a megoldás nem a különböző problémákra (elmaradott gazdasági helyzet, nemzetiségi kérdés, stb.) nem a közjogi kérdésben rejlett,160 hanem Magyarország erkölcsi megújulásában. Annak ellenére azonban, hogy Szekfű a kiegyezés mellett foglalt állást, rávilágít arra a rendszerben rejlő fogyatékosságra, hogy annak működtetése csak választási csalások árán volt lehetséges – így nem eredményezett valódi szabadságot, azaz távol áll a ’48-as eredményektől.

A Monarchia szükségszerű szétesése mellett foglal állást Bibó István. Szerinte amennyiben Magyarország képes lett is volna kiválni a Habsburg Birodalomból, a nemzetiségi területek elszakadtak volna. A kiegyezés létkérdés volt mind az 1866-ban történelmi vereséget szenvedett Monarchia, mind Magyarország számára – mint azt a kortársak hitték. Bibó azonban amellett érvel, hogy ekkor sem Ausztria, sem Magyarország nem képviselt olyan erőt, mint amit a másik fél róluk feltételezett. A kiegyezés módját elhibázott lépésnek tekintette, ugyanis a delegációk külön ülésezése161 lehetővé tette a közös ügyeknek az uralkodó kezében való összpontosulását. Bibó emellett a problémák egyik alapvető forrásának, akárcsak Szekfű, a nemzetiségekkel való ellentétet jelölte meg. Szerinte az állami keret híján a nacionalizmus egyfajta nyelvi, erőszakosan asszimiláló nacionalizmusként jelentkezett, aminek köszönhetően a nemzetiségek legalapvetőbb joga, a nyelvhasználati jog került veszélybe.

Abban tehát, hogy a Habsburg Birodalom – mint minden más birodalom – halálra volt ítélve, a többség egyetért. Abban azonban, hogy a kiegyezés megkötésének egyetlen lehetséges kimenetele Trianon, kételkednünk kell. Az Eötvös által megalkotott nemzetiségi törvény – amelyben sokat a bűnbakot látják – jóval megelőzte korát, s a nemzetiségekkel való ellentét kiéleződése nem ennek, inkább a XIX. század legvégén, XX. század elején folytatott nemzetiségi politikának köszönhető. Deák és köre a kiegyezéssel egy fél évszázadig működőképes rendszert épített el, aminek a jelentősége nem elhanyagolható. Ennek köszönhető továbbá, hogy Magyarország gazdasági fejlődése – bár már a reformkorban elindult – kibontakozhatott. Természetesen nem szabad elfelednünk a rendszerben rejlő visszásságokat sem (amelyre kiváló példát nyújt a liberális államfelfogással merőben ellenkező uralkodói előszentesítési jog, valamint az 1905-ös kormányválság), amelyek a társadalom torz alakulását vonták maguk után, azonban ezekkel együttvéve meg kell állapítanunk, hogy a Deákék kötötte kiegyezés összességében pozitív – a korszakban kínálkozó valós alternatívák közül az egyik, ha nem a legjobb megoldás volt.

34
Ld. fent, illetve Arany: 62.

35
Kossuth Iratait idézi Arany, 55.

36
Egy 30-40.000 fős segédsereg, az olasz királyi hajóhad közreműködése, Magyarország fölszabadításának hadicéllá való nyilvánítása, a különbéke tilalma. Ld. Arany 45-46.

37
U.o. Kossuth korábban, akárcsak Viktor Emánuelnek, 1859-ben Napóleon hercegnek is felajánlotta a koronát, ld. Arany, 4-5. (Szigethy Gábor előszava)

38
E kihallgatáson Cavour Kossuth memorandumaira válaszolt volna, ám közben érkezett a balkáni fegyverszállítmány lefoglalásának híre.
39
A Márkák és Umbria, valamint Szicília és Nápoly (utóbbiaknak Garibaldi által való) elfoglalása volt a piemontiak célja.
40
Kossuth Telekihez írt levelét, az Iratok közt megjelent levelét idézi Arany, 65-66.
41
Kossuth 1861 februárjában és márciusában intézett emlékiratokat a szárd miniszterelnökhöz.
42
Ld (11)
43
Arany egy „nyolcszáz ágyús” hajóhadról beszél (Arany, 70.)

44
Teleki irányította a Magyar Nemzeti Igazgatóságban a hazai szervezettel való kapcsolattartást – ennek köszönhetően annak vezetői rokonai (Tisza Kálmán) és barátai (Almásy Pál). Ld. Csorba László: Az önkényuralom kora (a továbbiakban: Csorba 2), 317.
45
Amint később kiderült, ez sem volt igaz. Vö. Szabad 1, 59.
46
Erre példa az 1861. január 5-ikei, nagykőrösi összecsapás, melyben öten életüket vesztették. Ld. Szabad 1, 64.
47
Szabad György Engels cikkét idézi: Szabad 1, 64.
48
Szabad György, Szabad 1, 71

49
Teleki Drezdába, szeretőjével, özvegy Orczyné Lipthay Augusztával való találkozóra utazott.
50
Teleki levelét idézi: Csorba László: Teleki László (a következőkben: Csorba 1), 177-178.
51
Teleki levél Jósika Miklóshoz intézett levelét idézi Csorba 1, 180-183.
52
Amelyből az (51)-es idézetek származnak.

53
Idézi Csorba 1, 183-184.
54
1848-ban is abonyi képviselőként került az országgyűlésbe.
55
Idézi: Szabad 1, 24.
56
Károlyi április 24-én írt levelét idézi: Szabad 1, 76-77.
57
Ld. Jósikához intézett levelét, idézi Szabad 1, 69.
58
Pulszky feljegyzéseit idézi: Szabad 1, 68.

59
A Központi Bizottság, a hazaiak titkos szervezete.

60
Ivánka 1860. április 21-ikei, emigrációhoz intézett levelét idézi Szabad 1, 72.
61
A későbbi pénzügyminiszter Lónyay Menyhért saját pártját százharminchat fősre becsülte, míg Telekiét százötven főnél nagyobbra. Madarász József szintén tizenöt és húsz szavazat közé tette a Határozatiak előnyét, míg Hunfalvy Pál Deák pártját 130, míg Telekiét 160-170 főre tette. Ld. Szabad 1, 29.
62
Ferenc József a Határozatiak által kijelentett illegitim uralkodó voltát alátámasztó törvényeket Teleki László sorolja fel beszédtöredékében, ld. Szabad 1, 89-90.

63
Károlyi Sándor 1860. április 28-án kelt levelét idézi Szabad 1, 80-81.

64
A távirat elküldését Apponyi György „rendelte meg” a kancellártól, ld. Szabad 1, 82.
65
Teleki május 1-jén kelt levelét idézi Szabad 1, 83.
66
A beszéd tervét, Teleki „beszédtöredékét” idézi: Szabad 1, 86-104. és Csorba 1, 189-203.

67
Idézi Szabad 1, 103.
68
U.o.
69
U.o.
70
Almásy 1861. július 28-án kelt levelét idézi Arany, 76.
71
Ld. Arany 16-17. Arany itt Kossuth Iratait idézi, melyben kifejti, hogy „a vezér nem lehet más, mint ő” (Arany, 16.).
72
Jósika levelét idézi Kossuth Irataiból Arany, 80-81.
73
1861. június 6-án hunyt el.

74
Kossuth Irataiból idézi levelét: Arany 79-80.
75
Ld. Csorba 2, 324.

76
A tervet idézi: Szabad György: Kossuth Politikai pályája (a továbbiakban: Szabad 2), 184-187.
77
Idézi: Szabad 2, 187.
78
Ld. Csorba 2, 321.
79
Idézi: Szabad 2, 184.

80
U.o.

81
U.o.
82
Idézi Szabad 2, 186.
83
Idézi Szabad 2, 185.

84
U.o.
85
U.o.

86
U.o.

87
Idézi Szabad 2, 186.
88
U.o.

89
A fentieket idézi Szabad 2, 186.

90
Ld. (37).

91
Idézi Szabad 2, 171.
92
Idézi Szabad 2, 173.
93
Kossuth Irataiból idézi Couza Zgliniczkyhez intézett szavait Arany 56.
94
Halász Imre: Egy letűnt nemzedék (a továbbiakban: Halász), 470.
95
Széchen Antal neve más forrásokban Szécsen Antalként szerepel. A továbbiakban a Halász kötetében használatos Széchen formát használjuk.

96
Apponyi memorandumát idézi Kónyi Manó: Deák Ferenc beszédei 3. kötetéből teljes egészében Cieger András: A kiegyezés (a továbbiakban: Cieger), 15-24., az idézet mondatot ld. Cieger, 15. 
97
U.o.
98
U.o.
99
Idézi Cieger, 16.

100
Idézi Cieger, 20.
101
Idézi Cieger, 18.
102
Az újoncok a „magyar ezredek” – tehát nem külön magyar hadsereg! – tagjai lettek volna, ld. Cieger 18.
103
Idézi Cieger, 20.

104
Idézi Cieger, 21.
105
Idézi Cieger, 22.

106
Halász szavai, Halász, 472.
107
Sennyey Somssich Pálhoz írt, február 4-én kelt levelét idézi Halász, 473.

108
U.o.

109
Ferenc Józsefet és Deákot nevezi így levelében Sennyey. Idézi Halász, 473.

110
Sennyey levelét idézi Halász, 473.

111
Ferenc József ezzel indokolta választását. Halász, 474.
112
A Halász által használt Sennyey neve előtti aposztróf az írásmódtól eltérő kiejtésére hívja fel a figyelmet: Zsennyey. Ld. Halász 482.
113
A „szép akasztott” (franciául: „le beau pendu”). A nevet Andrássy emigráns évei alatt kapta Franciaországban, halálos ítéletére való utalásként.
114
Gorove feljegyzéseit Halász, 475-476. A fenti idézetek tőle származnak.

115
Lónyay naplójából idéz Halász, 476-477.
116
Halász, 477.
117
Gorove feljegyzései alapján Sennyey szavait idézi Halász, 476.

118
Eötvös 1850-ben, németül megjelenteti az Über die Gleichberechtigung der Nationalitäten in Österreich (Ausztria nemzetiségeinek egyenjogúsításáról) c. művét, 1859-ben pedig elküldi Deáknak a Die Garantien der Macht und Einheit Österreich (Ausztria hatalmának és egységének biztosítékai) c. röplapját.

119
Kossuth levelét Teleki Lászlóhoz idézi: Deák Ágnes – Molnár András: Deák Ferenc (A továbbiakban: Deák–Molnár), 101.

120
Idézi Deák–Molnár, 105.
121
Deák a kiegyezés helyett a kiegyenlítés kifejezést használta, ld. Deák–Molnár 108.

122
Deák sógorának, Oszterhueber (Tarányi) Józsefnek írt levelét idézi Deák–Molnár 109.
123
A „vastag” Deáknak a konzervatívok által használt álneve, ld. Apponyi György Vay Miklósnak írt levelét. Idézi Szabad 1, 82.

124
Eötvös szavait idézi Deák–Molnár, 110.

125
Eötvös beszédét idézi Bődy Pál: Eötvös József (a továbbiakban: Bődy), 82.
126
Lónyay naplóját idézi Deák–Molnár, 112.

127
Dessewffy Emil 1861. január 17-én keltezett levelét idézi Deák–Molnár, 112.

128
Ld. Csorba 2, 315.

129
Ld. (64).
130
Ld. (61).

131
Ld. Deák–Molnár, 116.

132
Később, június 1-én módosító javaslatokkal egészítették ki a feliratot, ld. u.o.

133
A cikket idézi Bődy, 81.
134
A provizórium szó jelentése ideiglenes: Ferenc József az alkotmányosság felfüggesztésével, rendeleti úton kormányzott.

135
Erről Pavle Kojicnak írt levelét ld. Eötvös József: Levelek (a továbbiakban: Eötvös: Levelek), 331-332. Eötvös maga helyett Podmaniczky Frigyest küldte el.
136
Deákot idézi Deák–Molnár, 123.
137
Deák az államcsőd, a velencei kérdés, valamint bizonyos nemzetiségi ügyek megoldását bízta volna az osztrák kormányzatra.

138
Eötvös Bánó Józsefnek írt, 1864. október 12-én írt levelét ld. Eötvös: Levelek, 379-381. (Az idézett mondat a 380. oldalon található.)

139
Deák műve később könyv formában és német nyelven (Ein Beitrag zum ungarischen Staatsrecht (Értekezés a magyar államjogról) címen, Emich Gusztáv kiadásában) is megjelent.

140
Amint ezt a volt vallás- és közoktatási miniszter naplójában olvashatjuk, ld. Eötvös József: Vallomások és gondolatok (a továbbiakban: Eötvös: Vallomások), 600.
141
Írja Eötvös Vallomásaiban április 15-én, egy nappal Deák húsvéti cikkének megjelenése előtt. Eötvös: Vallomások, 604.

142
Ld. Bődy, 95.
143
Ld. még: képmelléklet (8).

144
Tóth Lőrincet idézi: Deák–Molnár, 131.

145
A Hon, illetve a Pesti Napló c. lapokban. A harmadik rész publikálását a rendőrség nem engedélyezte.
146
Eötvös e lapot 1865 júliusától 1866 júniusáig szerkesztett; munkatársai: Keleti Károly, Trefort Ágoston, Csengery Antal, Kerkapoly Károly és Falk Miksa voltak.
147
Az Eötvös József szerkesztette Politikai Hetilap első vezércikkének szavai. A cikket ld. még: Képmelléklet, (9).
148
A Politikai Hetilap, 1865. július 24-ikei számában. A Neue Freie Presse c. bécsi lap kijelentette, hogy a közös ügyek rendszere egy közös parlament létrehozását is szükségessé tenné (1865. július 3), ezt cáfolandó írt Eötvös.
149
Eötvös a külön ülésezést veszélyesnek tartja, mert így az uralkodó kiterjesztheti befolyását e területekre. Ld. Eötvös: Vallomások, 574. Ezt fogalmazza meg Bibó István is, Eltorzult magyar alkat, zsákutcás magyar történelem c. tanulmányában, 8. oldal.

150
Ld. Eötvös Andrássyhoz írt levelében, Eötvös: Levelek, 423-424.

151
Ld. Eötvös: Vallomások, 714-715.
152
Ld. Deák–Molnár, 137.

153
1866. június 25-én, egy nappal az országgyűlés elnapolását elrendelő leirat előtt, ld. Deák–Molnár, 140.

154
1866. június 26.
155
Ld. Deák–Molnár, 141.

156
A balközép november 20-án, a Tigris szállóban új pártot alapított (ld. Deák–Molnár 141.), s később is itt gyülekeztek ezért kapták a „Tigrisek” ragadványnevet, ld. Halász, 203.

157
Ezzel a pátenssel az uralkodó általános hadkötelezettséget kívánta bevezetni, ld. Deák–Molnár, 142.

158
Deák kifogásolta a külön magyar hadügyminiszter hiányát, valamint azt, hogy a változtatások elfogadásának nem előfeltétele, hanem következménye lenne a felelős magyar minisztérium kinevezése. Eötvös, Andrássy és Lónyay határozott kérésére azonban beleegyezett a változtatásokba. Ld. Deák–Molnár, 143.

159
Például az államadósságok kérdésében nem támogatta e kérdéskör delegációk által való tárgyalását; ld. Deák–Molnár, 148.

160
Ld. a mottóidézetet: „Az Istenért, ne nyúljatok Ausztriával való közjogi viszonyunkhoz!”, Szekfű, 182.
161
Ld. Eötvös véleményét ugyanerről, (148).

1. Kossuth Lajos

2. Teleki László

3. Apponyi György

4. Dessewffy Emil

5. Eötvös József

6. Deák Ferenc

10. Ferenc József koronázása

7. Deák húsvéti cikke - Pesti Napló

8. A Politikai Hetilap első száma

9. A „Cassandra-levél”

